Pamerkan politik matang beraras tinggi, titah Sultan Perak

Sultan Perak Sultan Nazrin Shah hari ini bertitah semua Ahli Dewan Undangan Negeri (Adun) negeri itu perlu mempamerkan semangat politik matang beraras tinggi dan saling bekerjasama demi kepentingan negeri dan rakyat sebagai timbal balik pemberian peruntukan saksama dalam Belanjawan 2021.

Baginda bertitah setiap Ahli Dewan perlu bersama-sama berusaha memupuk semangat perpaduan dan kewarganegaraan antara rakyat berbilang kaum yang menganut pelbagai agama, mengamalkan pelbagai budaya dan menguasai pelbagai bahasa.

“Menteri besar ketika membentangkan Belanjawan 2021 telah mengumumkan peruntukan saksama untuk kesemua 59 orang Ahli Dewan Negeri, tanpa sebarang diskriminasi sama ada Ahli Dewan dari parti pembangkang atau parti pemerintah,” titah baginda ketika merasmikan Mesyuarat Pertama Penggal Keempat Dewan Undangan Negeri (DUN) ke-14 Perak di Dewan Negeri, Bangunan Perak Darul Ridzuan di sini, hari ini.

Baginda bertitah semua ahli Dewan juga dijemput menghadiri Mesyuarat Jawatankuasa Tindakan Pembangunan Daerah, Jawatankuasa Kumpulan Fokus Daerah dan Jawatankuasa Pengurusan Bencana Daerah dan langkah tersebut akan membolehkan semua ahli Dewan mengambil bahagian secara langsung dan membina dalam mencari formula untuk memenuhi keperluan rakyat secara lebih berkesan.

“Langkah yang dirintis menteri besar ini merupakan langkah berani, memperkenalkan budaya baharu dalam pentadbiran negeri dan mungkin satu langkah permulaan yang kecil, tetapi langkah kecil ini jika terus disuburkan, akan membantu melonjakkan budaya politik baharu aras tinggi yang kurang berkonfrontasi sifatnya,” titah baginda.

Memetik laporan Bernama, Sultan Nazrin dalam titahnya juga mengingatkan bahawa Dewan Undangan Negeri (DUN) adalah tempat yang membolehkan rintihan rakyat didengari melalui suara Ahli-ahli Dewan yang telah dipilih dan mendapat mandat rakyat semasa berlangsungnya pilihan raya.

Baginda bertitah dalam negara yang mengamalkan sistem Raja Beperlembagaan dan Demokrasi Berparlimen, DUN sebagai sebuah badan perundangan, berperanan penting untuk mengukuhkan amalan demokrasi selain mengimbangi peranan cabang eksekutif, terutama dalam menyemak, membahaskan dan meluluskan perbelanjaan negeri.

Menyentuh mengenai ancaman Covid-19, baginda bertitah pertembungan vaksin dan virus akan berterusan sehingga Allah SWT mengurniakan kebijaksanaan akal manusia berupaya mengatasi daya lawan dan daya tahan virus ini.

Menurut Sultan Nazrin, vaksinasi merupakan inisiatif pencegahan selain imunisasi adalah perisai pertahanan untuk meningkatkan daya imuniti.

“Kerajaan Beta sedang mengusahakan inisiatif untuk mencapai kadar imunisasi kelompok dengan mempercepatkan program vaksinasi. Program pemberian vaksin juga dipertingkatkan dan ditambah baik melalui program jangkauan, menggerakkan pasukan khas ke lokasi pedalaman, mendekati dan menyantuni masyarakat di luar bandar dan masyarakat Orang Asli,” titah baginda.

Sehingga 24 Ogos, sejumlah 1,118,358 orang telah menerima dos pertama, dan 797,317 telah lengkap menerima dos kedua, merangkumi 42.8 peratus daripada jumlah populasi dewasa negeri Perak.

Sambil menzahirkan penghargaan kepada petugas barisan hadapan termasuk penghantar makanan, petugas di kedai runcit, pasar raya dan farmasi Sultan Nazrin bertitah, individu berkenaan berdepan risiko dijangkiti Covid-19 paling tinggi sekali gus merupakan beban tanggungjawab yang tidak pernah terbayang dalam profesion masing-masing.

Pandemik Covid-19 ini, menurut baginda turut memberi ancaman terhadap jaminan keselamatan bekalan makanan yang perlu diberikan perhatian serius kerajaan negeri dengan mengaktifkan sektor pertanian, penternakan dan perikanan.

Sultan Nazrin percaya, kesemua sektor berkenaan amat perlu diperkenalkan dengan budaya kerja dan pengeluaran bentuk baharu, selain disuntik dengan kaedah dan mekanisme moden supaya produktiviti bahan makanan dapat segera ditingkatkan.

Menyentuh mengenai hasil bumi, baginda bertitah di perut bumi Perak dianggarkan terkandung 1.6 juta tan sumber unsur nadir bumi bukan radioaktif (NR-REE) yang merupakan mineral terpenting pada masa kini dan masa hadapan kerana digunakan secara meluas dalam pelbagai industri teknologi tinggi, perubatan dan pertahanan.

“Kerajaan Beta telah memulakan projek perintis perlombongan NR-REE di atas tanah seluas 213.8 hektar. Pada masa yang sama, kerajaan Beta mengambil pendirian sangat berhati-hati dan tidak akan bersifat gopoh untuk melonjak terlalu cepat, meluluskan lesen melombong NR-REE secara besar-besaran,” titah Sultan Nazrin.

Sebelum ini dilaporkan, konsep Gelembung Persidangan Dewan Negeri akan diguna pakai dalam Persidangan DUN Perak yang bermula hari ini (25 Ogos) dan pelaksanaan itu dibuat selepas mengambil kira situasi semasa pandemik Covid-19 di negeri ini dan nasihat Jabatan Kesihatan Negeri (JKN).

Konsep gelembung itu merangkumi empat elemen utama iaitu penyediaan kemudahan penginapan, pengangkutan, pertambahan ruang persidangan dan keperluan ujian pengesanan harian bagi individu yang terlibat dengan persidangan.

Bagi meminimumkan pergerakan, semua individu yang terlibat dalam gelembung persidangan ini akan disediakan kemudahan pengangkutan dan penginapan di Hotel Impiana, Ipoh dan penggunaan kenderaan sendiri atau e-hailing adalah dilarang.


HTAR nafi Jabatan Kecemasan dan Trauma dikosong untuk lawatan PM

Hospital Tengku Ampuan Rahimah (HTAR) Klang menafikan Jabatan Kecemasan dan Traumanya ‘dikosongkan’ untuk menerima lawatan Perdana Menteri Tan Sri Muhyiddin Yassin semalam.

Pengarah HTAR Dr Zulkarnain Mohd Rawi berkata pemindahan pesakit Covid-19 ke Kompleks Rawatan Harian (ACC) yang ditukarkan fungsinya sebagai Wad Covid-19 adalah pelan kontigensi yang diambil bagi pengurusan bencana peringkat hospital.

“Kenyataan yang tular mendakwa Jabatan Kecemasan dan Trauma dikosongkan kerana menerima lawatan Perdana Menteri pada 13 Julai adalah tidak benar kerana jabatan berkenaan sudah sememangnya penuh dengan pesakit.

“Pesakit yang belum menerima rawatan di Jabatan Kecemasan dan Trauma setakat 13 Julai adalah seramai 177 orang,” katanya dalam kenyataan hari ini.

Katanya, pada 8 Julai lalu Wad G2 dan G3 yang berhampiran Jabatan Kecemasan dan Trauma HTAR dikenal pasti sebagai tempat yang boleh digunakan untuk merawat pesakit Covid-19.

“Manakala pada 9 Julai 2021, ACC telah dicadangkan untuk ditukar fungsinya sebagai wad sementara merawat pesakit Covid-19 demi memastikan pesakit mendapat rawatan dalam ruang yang selesa,” katanya.

Dr Zulkarnain juga berkata pemindahan doktor pelatih HTAR dari asrama doktor pelatih ke bangunan asrama pelajar perubatan Universiti Malaya (UM) yang lebih selesa bertujuan mengoptimumkan penggunaan Blok A, B dan C asrama berkenaan kerana kedudukan Blok D telah digunakan sebagai pusat saringan Covid sejak April 2020.

Katanya beliau mengarahkan fungsi Blok A dan B asrama doktor pelatih dijadikan Wad Covid-19 Kategori 1 dan 2, dan pemindahan doktor pelatih ke asrama pelajar perubatan UM selesai 12 Julai lalu.


MP DAP marah kerajaan desak syarikat arak Timah tukar nama

Susulan campur tangan pihak kerajaan pusat dalam isu arak jenama Timah, seorang Ahli Parlimen DAP (Kuching) Dr Kelvin Yii membidas langkah tersebut sehingga menyebabkan syarikat itu terpaksa menukar nama arak jenamanya itu.

Yii tidak berpuas hati selepas syarikat arak itu bersetuju menimbang untuk menukar nama dan imej pada label produk mereka.

“Ada banyak lagi perkara penting yang sedang dihadapi oleh negara termasuk kenaikan harga dan bagaimana rakyat di bawah menderita dari segi ekonomi.

“Tetapi sebaliknya mereka memilih untuk mengalah kepada sentimen melampau seperti itu yang menghina kebijaksanaan mana-mana lelaki atau wanita yang waras,” katanya dalam satu kenyataan hari ini.

Yii menambah dia juga kecewa kerana pengumuman itu dibuat oleh Menteri Perdagangan Dalam Negeri dan Hal Ehwal Pengguna, Datuk Sri Alexander Nanta Linggi yang juga merupakan pemimpin dari Gabungan Parti Sarawak (GPS).

Tambahnya, isu itu ditimbulkan secara tidak sepatutnya sehingga mencetuskan kontroversi agama dan kaum.

“Ini pada dasarnya akan menetapkan duluan (precedent) berbahaya di negara kita di mana nama sesuatu produk dikatakan boleh mengelirukan mana-mana segmen masyarakat dan dengan itu mesti diubah.

“Ini akan menjadikan kita bahan ketawa masyarakat antarabangsa,” kata Yii.

Beliau juga berkata hak orang bukan Islam juga perlu dihormati untuk meminum ara

“Apa pun jenamanya, arak adalah haram dalam Islam, tetapi hak orang bukan Islam untuk meminumnya perlu dihormati.

“Kita adalah masyarakat berbilang kaum dan budaya kerana kita berbangga dengan kesederhanaan.

“Kita tidak boleh biarkan diri kita tunduk kepada retorik melampau sebegitu dan membenarkan ‘bukan isu’ seperti nama wiski dihebohkan, ketika Malaysia berbangga dengan kesederhanaan, serta keharmonian berbilang kaum dan budaya,” katanya lagi.

Isu jenama arak tersebut tular dalam media sosial dan menjadi kontroversi kerana tidak sensitif dengan umat Islam di Malaysia.

Syarikat pengeluar arak tersebut menjelaskan jenama Timah itu merujuk kepada bijih timah yang banyak di negara ini suatu ketika dulu.

Ia dilancarkan secara rasmi pada 7 Okt lalu oleh Pengarah Winepak Corp, Gilbert Yeo dan Kenny Yeo.


PN bincang manifesto PRU-15

Majlis Presiden Perikatan Nasional (PN) hari ini membincangkan berkaitan manifesto yang merangkumi semua bidang dan perkara penting serta persiapan jentera Pilihan Raya Umum Ke-15 (PRU-15) peringkat negeri.

Mesyuarat itu dipengerusikan Tan Sri Muhyiddin Yassin yang turut dihadiri Ketua Pengarah Pilihan Raya PN, Datuk Seri Mohamed Azmin Ali, dan pemimpin kanan parti.

Timbalan Presiden PAS Datuk Seri Tuan Ibrahim Tuan Man yang turut hadir pada mesyuarat itu berkata pertemuan hari ini adalah mesyuarat bulanan PN.

“Mesyuarat hari ini merupakan mesyuarat bulanan PN iaitu laporan daripada semua unit.

“Selain itu mesyuarat juga membincangkan persiapan PRU termasuk manifesto serta pelancaran jentera pilihan raya di Selangor semalam dan selepas ini di Perak dan Pahang.

“Jawatankuasa perundingan kerusi juga masing-masing buat pelaporan awal, apa pun kita akan adakan perbincangan berikutnya selepas ini dan setiap parti dia ada jawatankuasa bersama,” katanya kepada pemberita selepas mesyuarat itu.

Sebelum ini, Muhyiddin yang juga Pengerusi PN menjelaskan penyediaan manifesto itu akan mengambil kira situasi dan keadaan selepas pandemik dan masalah ekonomi yang agak merosot serta bantuan prihatin untuk rakyat miskin.

Muhyiddin berkata, beliau masih menunggu kesediaan jawatankuasa manifesto berkenaan membentangkan Manifesto PN kepada jawatankuasa induk gabungan berkenaan.

“Jawatankuasa (manifesto) sudah sedia tapi saya menunggu bila mereka akan bentangkan pada jawatankuasa induk PN,” kata Muhyiddin.

Sementara itu, Tuan Ibrahim berkata berkata ssu pembahagian 27 kerusi kritikal Parlimen pada PRU-15 turut disentuh dalam mesyuarat berkenaan.

“Kita juga berbincang mengenai beberapa kerusi yang difikirkan perlu duduk (berunding) dan ada permuafakatan untuk mengelak kerusi itu daripada jatuh ke tangan PH.

“Setakat ini, kita belum memuktamadkannya lagi. Kita ada jawatankuasa yang akan membuat pelaporan. Kita akan membentangkan perinciannya nanti.

“Ya, (perbincangan) termasuk (isu 27 kerusi kritikal). Namun, ia pada peringkat perbincangan. Perinciannya akan kita angkat kemudian kepada parti,” katanya

Difahamkan, 27 kerusi kritikal itu membabitkan 20 kerusi Parlimen majoriti Melayu yang dimenangi Pakatan Harapan (PH) pada PRU14, serta tujuh lagi yang menyaksikan PH kalah tipis.


Elak terpedaya pakej ibadah korban palsu

Orang ramai disaran berwaspada dengan pakej ibadah korban palsu yang diiklankan dengan harga terlalu murah sempena sambutan Hari Raya Aidiladha dijangka pada 10 Julai ini.

Timbalan Setiausaha Agung Gabungan Persatuan-Persatuan Pengguna Malaysia (FOMCA) Nur Asyikin Aminuddin berkata orang ramai perlu menyemak sama ada syarikat yang menawarkan pakej tersebut berdaftar dengan Suruhanjaya Syarikat Malaysia (SSM), selain menyemak maklumat bank atau nombor telefon pihak pengeluar pakej di laman web semakmule.rmp.gov.my untuk transaksi secara dalam talian, lapor Bernama.

“Jika keluar tanda amaran, maka orang awam perlu menjauhkan diri daripada pihak tersebut dan laporkan kepada pihak berkuasa seperti polis dan Suruhanjaya Komunikasi Multimedia Malaysia (MCMC) supaya iklannya dapat disekat untuk mengelakkan orang ramai terpedaya dengan iklan tersebut,” katanya kepada Bernama.

Beliau berkata pihak yang mengeluarkan pakej ibadah korban palsu tidak patut mengambil kesempatan atas niat rakyat untuk beribadah, kerana mereka sudah cukup terbeban dengan masalah harga barang keperluan yang kian meruncing.

Yang Dipertua IKRAM Health Malaysia Dr Mohd Afiq Mohd Nor berkata orang ramai perlu mengesahkan kewujudan institusi yang menganjurkan program korban itu serta memastikan ia bersih daripada unsur penipuan dan penyalahgunaan wang.

“Pakej korban palsu ini sangat memalukan agama kita kerana menipu orang ramai atas urusan agama yang penting ini demi keuntungan diri sendiri. Saya sarankan berhenti dan bertaubat serta jauhilah daripada urusan seperti ini,” katanya.

Sementara itu Duta Yayasan Maghfirah dan penyanyi Mohammad Hafiz Hamidun berkata sudah tiba masanya pihak Jabatan Agama seperti Jabatan Kemajuan Islam Malaysia (JAKIM) dan pihak terlibat memantau dan mengambil tindakan sewajarnya kepada pihak yang menawarkan pakej korban palsu.

“Antara tindakan (yang boleh diambil) ialah mewajibkan pihak yang ingin menganjurkan pakej korban untuk mendaftar di bawah jabatan agama negeri masing-masing supaya tidak wujud isu-isu yang tidak diingini.

“Sebaiknya jika kita nak elakkan tertipu, pilihlah pakej korban dari pihak NGO yang berwibawa serta mempunyai maklumat lengkap pada poster yang dipaparkan seperti harga pakej, nama NGO, nombor akaun (bank) yang tepat dan lebih baik jika ada nombor telefon untuk dihubungi,” katanya.

Ketua Aktivis Persatuan Pengguna Islam Malaysia (PPIM) Datuk Nadzim Johan pula berkata pengguna perlu melihat sama ada harga yang ditawarkan untuk pakej korban itu relevan dan tidak tertipu dengan alasan pihak pengeluar.

“Penipuan (seperti) ini bukan sahaja berlaku pada ibadah korban, orang pergi haji pun ada penipuan, umrah pun ada penipuan, jadi kita kena lebih bijak, kalau tidak kita akan jadi mangsa kepada kebodohan dan kejahilan kita sendiri,” katanya.


Kalau nak korek… korek semualah, kata Shahidan pada Anwar

Ahli Parlimen Arau Datuk Seri Shahidan Kassim mempersoalkan tindakan Datuk Seri Anwar Ibrahim mendedahkan pegangan saham Padiberas Nasional Berhad (Bernas) yang dibeli dalam syarikat disenaraikan di Bursa Malaysia.

Beliau turut mengecam tindakan Anwar yang mendedahkan hanya beberapa nama terlibat dalam pembelian saham berkenaan, selain mengumumkan secara terbuka butiran syarikat itu yang disenaraikan dalam Bursa Malaysia.

Kelmarin, Anwar berkata kerajaan pimpinannya akan meneliti isu monopoli import beras yang dikuasai Tan Sri Syed Mokhtar Al-Bukhary serta meneliti keuntungan beliau yang membeli pegangan Bernas milik Tan Sri Tan Boon Seng dengan harga RM800 juta dan Datuk Seri Shahidan Kassim (RM400 juta).

Shahidan berkata dakwaan beliau memiliki saham Bernas sebanyak RM400 juta juga adalah tidak benar.

“Saya tidak ada saham dalam Bernas, pemilik Bernas yang perlu jawab isu terbabit.

“Pendedahan Anwar itu tidak benar. Insya-Allah saya akan berikan jawapannya di Parlimen nanti. Sepatutnya Anwar beri perhatian pulihkan negara berbanding korek hal-hal seperti itu.

“Kalau nak korek, korek semualah sebab Bernas syarikat yang disenaraikan, ini ialah pembelian saham dalam syarikat yang disenaraikan, apa kesalahannya?,” katanya menurut Sinar.

Shahidan juga mempersoal kewajaran Anwar yang bertindak hanya menyebut namanya sedangkan terdapat lebih 1,000 syarikat disenaraikan.

“Beli saham dalam pasaran perlu cerita semua kah? Sebut semua lah, kenapa hanya nama saya diberikan perhatian. Bukan setakat tidak benar tetapi bolehkah Perdana Menteri ceritakan pembelian saham dalam syarikat disenaraikan secara terbuka?

“Saya sedang dapatkan nasihat perundangan sebab ini ialah syarikat disenaraikan. Apakah boleh syarikat disenaraikan kita bincang secara terbuka. Kalau ya, saya ingat eloklah cerita semua syarikat yang ada,” soalnya lagi.

Menurutnya, pendedahan tersebut juga telah mengaibkan dirinya kerana merupakan suatu tuduhan tidak tepat.

“Saya nak bagi tahu tuduhan tersebut tidak benar, ia melibatkan sebuah syarikat kerajaan yang diswastakan dan adalah syarikat yang disenaraikan. Pembelian saham bukan ada hubung kait dengan kerajaan.

“Siapa yang hisap duit rakyat? Bernas tak hisap duit rakyat, Bernas hanya berniaga. Isu ini merugikan masa saya, sepatutnya saya fokus kepada masalah rakyat dan kebangkitan Perikatan Nasional (PN) yang luar biasa,” ujarnya.

Shahidan turut menasihatkan agar Anwar memberi tumpuan kepada usaha untuk membela rakyat berbanding isu seumpama.

“Perkara itu melibatkan perundangan dan sebuah syarikat yang disenaraikan, perkara berlaku sudah berpuluh tahun. Kenapa saya yang dipersalahkan, sekarang bukan saya tuan punya Bernas.

“Perlukah saya jawab isu Bernas? Tanyalah pemilik sekarang sebab beliau beli saham yang disenaraikan, bukan (milik) saya seorang tetapi ramai (pemilik), jadi tak betul lah tuduhan itu,” tegasnya.


Projek tambak Pulau Pinang hanya untungkan kumpulan elit: Persatuan Pengguna

Kumpulan elit akan mendapat untung daripada Projek Pulau Pinang Selatan (PSI) paling besar, kata Persatuan Pengguna Pulau Pinang (CAP).

Presidennya, Mohideen Abdul Kader menggesa agar kerajaan dipimpin Datuk Seri Anwar Ibrahim campur tangan dan membatalkan projek tambak tersebut kerana hanya kumpulan elit akan mendapat untung berbanding rakyat biasa.

“Projek tiga pulau itu, jika berjaya dilaksanakan, juga akan membawa perubahan demografi yang besar, dengan komuniti nelayan tempatan dan mereka dalam segmen B40 dipindahkan untuk mencari perlindungan di tempat lain.

“Tempat mereka akan diambil alih oleh warga asing yang kaya dan kaya dari China, Hong Kong dan Barat. Adakah memihak kepada golongan elit kaya tempatan dan asing selaras dengan prinsip Madani?” katanya dalam satu kenyataan.

Mohideen juga meminta agar kerajaan tidak menyokong projek PSI tersebut dan sepatutnya kos pembinaan yang menelan berbilion ringgit itu dibelanjakan untuk membantu rakyat.

“Atas semua sebab di atas, CAP merayu kepada PM (Perdana Menteri) dan Kerajaan Perpaduan supaya tidak menyokong projek PSI, dan membekalkan dana dan jaminan.

“Anggaran kos tebus guna RM16 bilion boleh digunakan dengan lebih baik untuk meningkatkan taraf hidup golongan miskin dan terpinggir, menyediakan penjagaan kesihatan dan pendidikan yang lebih baik, dan meningkatkan mobiliti lalu lintas,” katanya lagi.

PSI merupakan projek pembangunan tiga pulau buatan berkeluasan kira-kira 1,700 hektar di perairan Permatang Damar Laut berdekatan Bayan Lepas, namun projek itu mendapat bantahan komuniti nelayan dan pertubuhan bukan kerajaan (NGO) alam sekitar kerana didakwa akan merosakkan ekosistem laut.


Presiden MIC tak ada otak: Nazri

Bekas menteri UMNO Datuk Seri Mohamed Nazri Aziz menyifatkan Presiden MIC Tan Sri S A Vigneswaran sebagai pemimpin tiada otak, apabila membidas kenyataan melabelkan beliau sebagai ‘pelacur politik’.

Malah, Ahli Parlimen Padang Rengas itu menyindir Vigneswaran sambil mengatakan mereka yang tewas beberapa kali di satu-satu kawasan pilihan raya kemudian mencari dan bertanding di kawasan selamat dengan harapan boleh menang, sebenarnya ‘pelacur politik’.

Nazri memberitahu Vigneswaran bahawa beliau telah enam penggal menang di Padang Rengas dan tidak pernah cuba untuk mencari tempat baharu yang lebih selesa dan selamat.

“Saya ada dengar orang yang sudah kerap kali kalah di Kota Raja sekarang sedang berusaha mahu bertanding di Sungai Siput (Perak). Orang macam inilah sebenarnya ‘pelacur politik’, sudah ditolak pengundi tetapi masih tidak sedar diri.

“Lebih baik hanya jadi Ketua Bahagian di Padang Rengas dan menang enam penggal Pilihan Raya Umum (PRU) berbanding jadi Presiden sebuah parti tetapi kalah dua tiga kali dan sedang ‘melacur’ untuk dapatkan tempat lain.

““Jenis yang kalah beberapa kali di satu-satu tempat dan mengintai peluang tempat lain bukan setakat ‘pelacur’ tetapi juga pengecut kerana lari dari kawasan.

“Pada saya, kenyataan yang dibuat oleh Vigneswaran itu bukan lagi menampakkan MIC seperti pengemis tetapi menunjukkan dia seorang Presiden yang tidak ada otak,” katanya memetik laporan Awani hari ini.

Vigneswaran, menyertai MIC pada awal 1980-an di Pelabuhan Klang sebelum dipilih menjadi Ahli Parlimen Kota Raja pada PRU 2004, tetapi kalah kepada PAS di kerusi sama dalam PRU-12 pada 2008.

Sebelum ini, Vigneswaran meminta Barisan Nasional (BN) memberikan MIC kerusi yang mempunyai peratusan tinggi untuk menang bagi menghadapi Pilihan Raya Umum Ke-15 (PRU-15).

Mengulas lanjut, Nazri berkata Presiden MIC itu sepatutnya memberi penjelasan kepada masyarakat India berhubung isu Mitra yang hingga kini masih tidak ada jawapan jelas.

Katanya, jika Presiden MIC gagal memberi penjelasan berkenaan Mitra, masyarakat India tidak akan memberi sokongan kepada MIC dan BN.

“Mitra adalah usaha kerajaan untuk membantu masyatakat India tetapi hingga hari ini isu tersebut tidak dapat dijawab oleh MIC. Isu ini yang menyebabkan masyarakat India hilang keyakinan terhadap MIC dan BN hingga sanggup menyokong parti lain seperti Pakatan Harapan,” katanya.

Selain itu, Nazri turut mengingatkan peruntukan kerajaan yang diberikan kepada MIC untuk menyediakan kursus kepada masyarakat India selepas penularan pandemik Covid-19.

Menyanggah hujah Vigneswaran berhubung kemenangan MIC dalam Pilihan Raya Negeri (PRN) Johor baru-baru ini, Nazri menyifatkan presiden MIC itu berada dalam dunia khayalan.

Kemenangan yang diperoleh itu kata Nazri kerana sokongan orang Melayu terhadap UMNO bukan disebabkan kehebatan MIC.

“Mereka menang di kerusi yang majoriti pengundinya orang Melayu… jadi menang lah sebab orang Melayu kembali menyokong UMNO. Bila parti komponen BN bertanding, orang Melayu beri undi sebab anggap ini kawan UMNO.

“Kalau hebat sangat sepatutnya MIC minta kerusi-kerusi yang majoritinya pengundi India, kalau menang baru boleh kata masyarakat India sudah kembali menyokong MIC,” katanya.

Pada Sabtu, Vigneswaran berkata partinya tidak risau dengan kenyataan Nazri yang menyifatkan MIC sebagai pengemis yang menang dalam pilihan raya atas ihsan UMNO.


PRU-15, mungkin penggal akhir: Muhyiddin

Pilihan raya umum ke-15 (PRU-15) mungkin menjadi penggal terakhir untuk bertanding, kata Tan Sri Muhyiddin Yassin.

Mantan Perdana Menteri (PM) itu berkata mungkin sudah sampai masanya untuk menimbang persaraan daripada politik tetapi ia bergantung kepada sebarang keputusan dibuat oleh pucuk pimpinan parti sebelum memuktamadkan keputusannya nanti.

“Mungkin penggal akhir, lepas itu berehat sahajalah duduk di rumah dengan isteri, cucu-cucu. Ramai lapan orang, anak-anak.

“Mungkin sudah sampai masa, tapi mungkin juga kalau keadaan mendesak dan memerlukan insya-Allah kita akan fikirkan perkara itu,” katanya ketika menjawab soalan moderator ketika sesi dialog Majlis Pemulihan Negara (MPN) bersama belia di Kuala Terengganu.

Muhyiddin yang juga Pengerusi Majlis Pemulihan Negara (MPN) berkata, beliau bersyukur kerana masih dikurniakan kesihatan untuk meneruskan bakti kepada rakyat.

“Badan masih sihat. Dulu kena kanser, doa semua makbul, Allah kurniakan saya kesihatan. Kalau pukul ‘golf’, sekali pukul 200 meter tu boleh pergi lagi. Maknanya tu masih boleh berkhidmat,” katanya lagi.

Muhyiddin menjadi PM kelapan selepas tumbang kerajaan Pakatan Harapan (PH) susulan peletakan jawatan Tun Dr Mahathir Mohamad.

Semasa pemilihan pengganti Dr Mahathir, Muhyiddin berjaya mendapat majoriti untuk dilantik sebagai pemimpin nombor satu negara daripada parti yang menyokongnya.

Bagaimanapun, Muhyiddin berdepan tentangan daripada kluster mahkamah yang tidak berpuas hati dengan pentadbirannya kerana enggan masuk campur dalam perbicaraan yang sedang dihadapi pemimpin UMNO waktu itu.

Kluster mahkamah berkomplot dengan Ketua Pembangkang, Datuk Seri Anwar Ibrahim yang dianggap sebagai seorang cikgu oleh Presiden UMNO, Datuk Seri Ahmad Zahid Hamidi.

Ekoran komplot tersebut, kerajaan Perikatan Nasional (PN) dipimpin Muhyiddin tumbang selepas hilang majoriti dan meletak jawatan kemudiaannya bagi memberi laluan kepada Datuk Seri Ismail Sabri Yaakob diangkat menjadi penggantinya.


Usul ungkai ordinan darurat diluluskan Dewan Rakyat

Usul bagi mengungkai tujuh ordinan darurat diluluskan Dewan Rakyat hari ini, menurut laporan Bernama.

Ia meliputi Ordinan Darurat (Kuasa-Kuasa Perlu) 2021; Ordinan Darurat (Pencegahan dan Pengawalan Penyakit Berjangkit) (Pindaan) 2021; Ordinan Darurat (Standard Minimum Perumahan, Penginapan dan Kemudahan Pekerja) (Pindaan) 2021 dan Ordinan Darurat (Kuasa-Kuasa Perlu) (No. 2) 2021.

Selain itu, ia turut meliputi Ordinan Darurat (Kuasa-Kuasa Perlu) (Pindaan) 2021; Ordinan Darurat (Kehadiran Wajib Pesalah-Pesalah) (Pindaan) 2021; dan Ordinan Darurat (Kumpulan Wang Amanah Negara) (Pindaan) 2021.

Usul berkenaan yang dibentangkan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar diluluskan dengan suara majoriti selepas dibahas 18 Ahli Dewan Rakyat.

Wan Junaidi ketika menggulung perbahasan usul itu berkata tanpa Proklamasi Darurat yang dilaksanakan dari Januari hingga Ogos lepas, kerajaan akan menghadapi kesukaran untuk mengambil tindakan-tindakan perlu bagi menangani wabak Covid-19 yang ketika itu memasuki tahap kritikal.

“Kerajaan telah mengambil langkah yang difikirkan terbaik pada masa itu untuk mengekang penularan wabak Covid-19. Kerajaan berpandangan sekiranya pemasyhuran Proklamasi Darurat tidak dibuat, keadaan dijangka menjadi lebih teruk…we cannot predict the situation (kami tidak boleh meramalkan keadaan),” katanya.

Sementara itu, menjawab celahan Ahmad Hassan (Warisan-Papar) mengenai sama ada Pilihan Raya Kecil (PRK) Dewan Undangan Negeri (DUN) Bugaya, Sabah boleh diadakan ekoran Pilihan Raya Negeri Melaka, Wan Junaidi berkata beliau membawa perkara itu ke Mesyuarat Kabinet minggu lepas.

Pada 16 Dis tahun lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengisytiharkan Proklamasi Darurat di Parlimen Gerik, Perak dan DUN Bugaya, sekali gus menangguhkan PRK dua kerusi berkenaan.

Persidangan Dewan Rakyat bersambung esok.


89.90 peratus pengundi awal selesai laksanakan tanggungjawab

Sebanyak 89.90 peratus atau 10,390 orang pengundi awal sudah selesai melaksanakan tanggungjawab mereka hari ini bagi proses undi awal Pilihan Raya Negeri (PRN) Melaka.

Menurut Suruhanjaya Pilihan Raya (SPR), proses undi awal yang berlangsung terdiri daripada anggota tentera dan pasangan serta anggota polis di Melaka.

Dalam satu kenyataan, SPR berpuas hati dengan jumlah kehadiran orang ramai yang keluar menjalankan tanggungjawab mereka sebagai pengundi pada PRN Melaka kali ini.

“SPR merakamkan ucapan tahniah dan syabas kepada semua Pegawai Pengurus Pilihan Raya dan pasukan kerana telah menjalankan tanggungjawab dengan amat baik pada hari ini.

“Penghargaan dan terima kasih juga diucapkan kepada pihak Polis Diraja Malaysia, Angkatan Tentera Malaysia, Kementerian Kesihatan Malaysia, Majlis Keselamatan Negara, Pihak Berkuasa Tempatan, media dan semua pihak yang terlibat secara langsung dan tidak langsung atas segala kerjasama dan sokongan yang telah diberikan kepada SPR,” kata Setiausahanya, Datuk Ikmalrudin Ishak dalam satu kenyataan.

Untuk rekod, jumlah pengundi awal bagi PRN Melaka terdiri 9,217 anggota tentera dan pasangan serta 2,340 anggota polis.

Dewan Undangan Negeri (DUN) Melaka dibubarkan pada 4 Oktober lalu selepas dipersetujui Yang di-Pertua Negeri Melaka, Tun Mohd Ali Rustam.

Ia susulan empat bekas Ahli Dewan Undangan Negeri (ADUN) menarik sokongan daripada kerajaan Negeri Melaka di bawah pentadbiran Ketua Menterinya, Datuk Seri Sulaiman Md Ali.


‘Mood’ pengundi DUN Cheka positif terhadap PN

Timbalan Presiden PAS, Datuk Seri Tuan Ibrahim Tuan Man yakin Perikatan Nasional (PN) akan menjadi pilihan pengundi di DUN Cheka, Pahang pada Pilihan Raya Umum ke-15 (PRU-15), 19 November ini.

Katanya, keyakinan itu bersandarkan kepada ‘mood’ pengundi di kawasan tersebut yang dilihat semakin positif terhadap kehadiran beliau sebagai calon PN di DUN tersebut.

“Saya dan jentera parti perlu bekerja keras dalam usaha meningkatkan sokongan pengundi kepada PN pada pilihan raya kali ini.

“Saya sendiri telah melawat ke hampir semua kawasan di DUN Cheka termasuk ke Unit Daerah Mengundi (UDM) yang ada sekaligus bertemu sebahagian besar pengundi,” katanya kepada pemberita di Kota Bharu, semalam, lapor Utusan Malaysia.

Katanya, hanya satu atau dua kampung yang kedudukannya agak jauh  masih belum dilawati namun beliau dijangka akan melawatinya dalam masa terdekat.

Ditanya berkenaan namanya yang dicadangkan sebagai calon menteri besar sekiranya PN menang di Pahang, Tuan Ibrahim berkata buat masa sekarang beliau lebih pentingkan kerja untuk memastikan kemenangan parti pada PRU-15.

“Perkara itu kita fikir kemudianlah. Yang penting kita buat kerja dahulu, usaha dahulu sebab kita bukan nak berebut jawatan. Kita buat kerja dan buktikan melalui undian nanti,” katanya yang juga calon Parlimen Kubang Kerian.


Mat Maslan dedah punca UMNO kalah, tapi bukan disebabkan Zahid

Beberapa punca yang menyumbang kepada kekalahan UMNO semasa Pilihan Raya Umum Ke-15 (PRU-15) digariskan Datuk Seri Ahmad Maslan pada Perhimpunan Agung kali ini.

Bagaimanapun, semua punca yang dibentang Ahmad atau dikenali Mat Maslan itu tidak menyentuh Datuk Seri Ahmad Zahid Hamidi walaupun umum mengetahui desakan supaya disegerakan PRU-15 datang daripada Presiden UMNO itu sendiri sebelum ini.

Mat Maslan mendakwa wujud lima punca “luar biasa” yang menyebabkan UMNO kalah teruk dengan dengan empat daripadanya dirancang parti lawan.

Tambahnya, hal luar biasa itu berlaku kerana BN sebelum itu menang dalam Pilihan Raya Negeri (PRN) di Johor dan Melaka serta beberapa pilihan raya kecil (PRK).

“Kita dah menang PRN Melaka, PRN Johor, tujuh PRK. Tentu yang kita anggap ada sesuatu yang luar biasa berlaku.

“Saya rumuskan ada lima perkara yang terjadi, antaranya salah guna data peribadi, anak-anak muda dan kita semua menerima ‘digital handbill’, siapa bagi nombor telefon bimbit kita kepada mereka,” katanya ketika berucap di Pusat Dagangan Dunia (WTC), di Kuala Lumpur, hari ini.

Tanpa secara jelas menyebut pihak yang terlibat, Ahmad berkata ‘nombor telefon pengundi ‘dirompak’ dan disalahgunakan selain rasuah diberikan kepada pengundi.

“Mereka merasuah pengundi-pengundi di sebuah negeri, orang belia diberi RM150, siswa diberi RM300, kemudian orang kurang upaya (OKU) diberi RM600, pesara hantar ke rumah RM600,” dakwanya tanpa mendedahkan sebarang bukti.

Tambah Ahmad, pemimpin Umno juga turut menjadi mangsa apabila tohmahan terhadap mereka disebarkan melalui media sosial.

“Ada yang betul dan ada yang tak betul di Tik Tok, pemimpin Umno dizalimi, presiden, ahli-ahli MKT, beberapa orang, Bosku Datuk Seri Najib dizalimi, dań tentunya kita mengaku ada salah kita sendiri, sabotaj dalaman parti.

“Tetapi empat perkara di atas itu dirancang oleh pihak mereka dan dilakukan oleh pihak mereka,” tambahnya lagi.


Syed Saddiq mula bela diri empat pertuduhan kes RM1 juta hari ini

Ahli Parlimen Muar yang juga Presiden Perikatan Demokratik Bersatu Malaysia (Muda), Syed Saddiq Syed Abdul Rahman tiba di mahkamah Jalan Duta sekitar jam 9.18 pagi tadi (22 Februari 2023), menjelang perbicaraan pertuduhan pengubahan wang haramnya.

Dia ditemani ibu bapanya, Shariffah Mahani Syed Abdul Aziz dan Syed Abdul Rahman Abdullah Alsagoff serta beberapa rakan dan penyokong.

Syed Saddiq dijangka memberi keterangan membela diri secara bersumpah dari kandang saksi, terhadap keempat-empat pertuduhan membabitkan pecah amanah jenayah (CBT), penyelewengan aset dan pengubahan wang haram di hadapan Pesuruhjaya Kehakiman Mahkamah Tinggi Datuk Azhar Abdul Hamid pada jam 9.30 pagi.

Pasukan pendakwaan memaklumkan, mereka sudah menerima pernyataan Syed Saddiq pada Sabtu lalu.

Pada prosiding bela diri hari ini, selepas membaca dokumen itu, Syed Saddiq, 31, akan disoal peguam bela dalam pemeriksaan utama, sebelum disusuli dengan pemeriksaan balas oleh pasukan pendakwaan.

Berdasarkan pertuduhan pertama, dia didakwa bersubahat dengan Rafiq Hakim Razali iaitu Penolong Bendahari Armada Bersatu yang diamanahkan dana Armada berjumlah RM1 juta, telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Dia didakwa melakukan kesalahan itu mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bagi pertuduhan kedua, dia didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Pertuduhan dibuat mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Dia didakwa melakukan kesalahan itu mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama, yang membawa hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan.

Sebelum ini, pihak pendakwaan terdiri daripada Timbalan Pendakwa Raya, Datuk Wan Shaharuddin Wan Ladin, Mohd ‘Afif Ali, Muhammad Asraf Mohamed Tahir, Noor Syafina Mohd Radzuan dan Mohd Shahrom Idris.

Manakala Syed Saddiq dibela oleh pasukan peguam bela yang terdiri daripada Gobind Singh Deo; Datuk S Ambiga; Haijan Omar dan Lim Wei Jeit.


Saifuddin tak ulas isu surat RoS tular kepada UMNO, pertahan keputusan pengecualian

Tiada jawapan diberikan Menteri Dalam Negeri, Datuk Seri Saifuddin Nasution Ismail berhubung surat tular Jabatan Pendaftaran Pertubuhan (RoS) yang dihantar awal kepada UMNO.

Semalam, tular surat RoS yang dihantar awal kepada UMNO didakwa tidak mengabsahkan usul tambahan tiada pertandingan dua jawatan tertinggi parti itu sebelum keputusan Saifuddin dalam satu kenyataan semalam memberikan pengecualian mengikut Seksyen 70 Akta Pertubuhan 1966.

Di Dewan Rakyat hari ini, Saifuddin berkata tindakan menggunakan peruntukan itu bukan keputusan peribadinya, sebaliknya ia telah mengambil kira semua proses yang dijalankan RoS, UMNO serta pandangan pegawai di Kementerian Dalam Negeri (KDN).

“Seksyen 70 Akta Pertubuhan 1966 ini memberi kuasa secara khusus kepada menteri untuk membuat beberapa pengecualian.

“Di kementerian, kita ada pegawai undang-undang dan pegawai berkenaan. Ia bukan soal menteri secara peribadi membuat keputusan.

“Bila kita gunakan Seksyen 70, pengecualian itu terarah kepada pematuhan Seksyen 13 dalam Akta Pertubuhan 1966,” katanya di Dewan Rakyat semasa menggulung perbahasan Belanjawan 2023.

Saifuddin juga berkata sekiranya masih ada pihak yang tidak berpuas hati dengan keputusan itu, beliau menegaskan ahli UMNO yang membuat aduan kepada RoS boleh mencabar pengecualian berkenaan di mahkamah.

“Pilihan seterusnya, jika pengadu tidak berpuas hati dan mengatakan menteri melampaui batas kuasa, pilihan yang ada adalah dia mesti mengemukakan asas pernyataan dan afidavit mengikut saluran undang-undang.

“Kami (KDN) akan diminta menjawabnya, dan kemudian mahkamah adalah saluran yang akan menentukannya,” katanya lagi.

Saifuddin dalam satu kenyataan semalam memaklumkan, KDN memberi pengecualian kepada UMNO daripada pematuhan Seksyen 13(1)(c)(iv) Akta Pertubuhan 1966, berhubung keputusan usul tambahan tidak mempertandingkan jawatan Presiden dan Timbalan Presiden pada pemilihan parti tahun ini.

Pada 20 Januari lalu, dua ahli UMNO memfailkan notis bantahan kepada RoS berhubung ketetapan PAU 2022 untuk tidak mempertandingkan dua jawatan itu yang didakwa tidak sah dan bercanggah dengan perlembagaan parti.


Yan, Kuala Muda diisytihar kawasan bencana tahap 1

Susulan kejadian bencana alam banjir semalam, Yan dan Kuala Muda diisytihar sebagai Kawasan Bencana Tahap 1 berdasarkan Arahan Tetap Majlis Keselamatan Negara (MKN).

Perkara itu itu diumumkan Menteri Besar Muhammad Sanusi Md Nor, selaras itu semua agensi kerajaan dan badan berkanun yang berkaitan dengan pengurusan operasi bencana kini sedang mengambil pelbagai langkah bagi memastikan musibah yang melanda dapat ditangani dengan berkesan.

“Pihak swasta dan juga badan-badan sukarela yang mahu membantu akan diberikan latihan mencukupi di bawah penyelarasan MKN,” katanya dalam kenyataan hari ini lapor Bernama.

Arahan MKN No. 20 merujuk mengenai dasar dan mekanisme pengurusan bencana secara lebih menyeluruh meliputi peringkat sebelum, semasa dan selepas sesuatu kejadian bencana.

Pengurusan dan pengendalian kejadian bencana di kawasan yang dikategorikan sebagai Tahap 1 ditangani oleh agensi-agensi yang terlibat di dalam pengurusan bencana di peringkat daerah, sama ada tanpa bantuan luar atau dengan bantuan luar yang terhad.

Dalam pada itu, Muhammad Sanusi berkata kerajaan negeri akan berusaha sebaik mungkin dan melakukan apa sahaja yang perlu untuk memulihkan keadaan dan kehidupan penduduk terjejas akibat banjir yang berlaku ekoran fenomena kepala air di kawasan sekitar Gunung Jerai, petang semalam.

“Meskipun kita sedang bergelut dengan musibah, saya ingin mengingatkan orang ramai terutama mereka yang terbabit, para petugas kerajaan dan juga sukarelawan yang turun membantu di lapangan agar sentiasa menjaga diri kerana ancaman COVID-19 masih berlegar di persekitaran kita,” katanya.


Saya tak tidur malam fikir nak selesai hutang peneroka Felda: Muhyiddin

Tan Sri Muhyiddin Yassin menyifatkan peneroka Felda sebagai golongan yang menjadi keutamaan semasa era pentadbirannya menjadi Perdana Menteri (PM) Kelapan sebelum ini, ia memandangkan kebanyakkan mereka terbelenggu dengan masalah hutang.

Pengerusi Perikatan Nasional (PN) itu berkata tidak tidur malam memikirkan masalah hutang yang dihadapi peneroka akibat kesilapan dilakukan ketika kerajaan Barisan Nasional (BN) sebelum ini yang dipimpin Datuk Seri Najib Razak yang hanya tahu menambah beban hutang peneroka susulan beberapa strategi pelaburannya yang merugikan.

“Saya tak faham macam mana pengurusan Felda menanggung kerugian yang sebesar itu. Tiap-tiap tahun (rugi), jadi oleh sebab tidak ada penyelesaian dibuat oleh kerajaan yang ada di waktu itu, Barisan Nasional tak buat, Pakatan Harapan (PH) di bawah Tun Dr Mahathir Mohamad tak buat.

“Saya tuan-tuan, fikirkan tuan-tuan tiap-tiap malam tidur, tak boleh (tidur)… fikir, nak fikir apa masalah peneroka Felda ini, hutang peneroka Felda,” katanya semasa berceramah pda pentas PN di Padang Awam Sri Ledang, Tangkak, Johor malam tadi.

Salah satu kesilapan besar yang dilakukan Felda adalah berhubung penyenaraian Felda Global Ventures (FGV) yang mengakibatkan peneroka berdepan bebanan hutang yang banyak, kata Muhyiddin lagi.

“Tetapi mulai daripada 2011, 2012, 2013, dia (FGV) merosot, merosot, merosot, merosot, rugi banyak.

“Macam mana boleh rugi? Saya ada dalam Kabinet bila nak cadang penyenaraian FGV, saya tak setuju. Saya tahu ramai peneroka Felda tak setuju, betul tak?

“Ramai pegawai Felda kalau ada kat sini pengurus kat ladang, dengar saya punya cakap pun dia tahu dia tak setuju… pasal dah jalan okay, untung banyak. Nak senaraikan nak jadikan dia apungkan kenapa?” jelasnya lagi.

Selain itu, Muhyiddin juga memberitahu Felda terpaksa membeli ladang yang dimiliki rakan Najib, Peter Sondakh di Indonesia yang juga dibuat atas arahan bekas Perdana Menteri tersebut sehingga mengakibatkan kerugian yang besar dialami agensi tersebut.

“Selepas itu bila diapungkan dia (FGV) dapat duit sedikit. dia (Felda) sudah beli ladang yang dimiliki oleh kawan Datuk Seri Najib namanya Peter Sondakh. Peter Sondakh ini Indonesia, ada ladang, dia tawarkan pada Felda, lembaga setuju tapi arahan Perdana Menteri (Najib) beli.

“Nilainya hampir lebih kurang satu bilion tapi bayar lebih daripada dua bilion ringgit. Ini apa hal? Tongong betul. Tak reti meniaga? Tapi bukan duit dia, duit tuan-tuan, duit kerajaan, dia belanja, dia ambil tu, rugi.

“Nak jual balik orang sana tak nak ambil lagi. Rugi lagi, FGV rugi lagi… Dan macam-macam pembelian hotel, tanah macam-macam dia buat… Rugi semua,” katanya lagi.

Semua langkah yang dilakukan Najib berhubung penyenaraian FGV adalah kesilapan besar pernah dibuat, kata Muhyiddin kerana sebelum penyenaraian itu Felda memperoleh keuntungan yang banyak tetapi akhirnya kini menanggung kerugian berbilion.

“Dan pada waktu dia (FGV) belum disenaraikan tiap-tiap tahun, untung tak kurang daripada tiga bilion.

“Tiga bilion kalau masuk dalam bawah khemah ni anggap penuh sampai ke atas sesak nafas kita duit banyak,” katanya lagi.

Untuk rekod, Pada 7 Julai 2021, Muhyiddin semasa menjadi menjadi PM Kelapan mengumumkan cadangan pihak Felda untuk melupuskan sebahagian pinjaman peneroka berjumlah RM8.3 bilion.

Langkah itu mendapat sambutan baik daripada peneroka kerana ia akan meringankan beban hutang yang dihadapi mereka.


Saya bukan Puad Zarkashi

Saya lazimnya jarang memberi reaksi di Facebook kepada ‘posting’ sahabat saya YB Datuk Dr Puad Zarkashi. Sekali sekala saya ‘text direct’ kepadanya. Walau beliau kerap menyerang saya, saya tidak melayaninya.

Kali ini saya ingin beri sedikit reaksi tentang tulisannya yang “bersimpati” dengan saya kerana tidak terpilih menjadi calon PAS.

Saya ucapkan terima kasih kepada Puad. Cuma sedikit malang kerana Fuad menggunakan nilai hidup dia untuk menyukat perasaan saya.

Puad sewaktu berjawatan tinggi dalam parti dan kerajaan telah memberontak bila nama beliau tidak dipilih menjadi calon dlm PRU. Beliau meletak jawatan, dan mahu bertanding menentang calon partinya sendiri. Malah ada tuduhan beliau sabotaj Ketua Wanita beliau yang telah dipilih jadi calon.

Saya tidak begitu

Saya juga berbeza dengan Puad di mana sebagai Ketua UMNO Bahagian, saya jaga anak buah saya sebaiknya, walau ketika saya tiada apa apa jawatan.

Saya pimpin UMNO Bahagian Ketereh lebih 35 tahun, tidak pernah ditewaskan. Puad tewas jawatan Ketua UMNO Bahagian Batu Pahat ketika dia ahli MKT, Wakil Rakyat dan Speaker Dewan Negeri Johor.

Kita berbeza kerana kita punya nilai hidup dan politik yang berbeza.

Menjadi calon bukan matlamat perjuangan saya. Memilih calon, hak parti. Kita boleh memasang hasrat.

Jika dipilih, ia satu amanah. jika tidak, ia bukan segala galanya sehingga kita nak merajuk, apa lagi mengugut dan menggugat parti sendiri.

Fuad tidak perlu menyindir Islam, atau parti yang berhasrat memperjuangkan Islam.

Yang pasti, adalah lebih baik berada disaf belakang perjuangan berlandaskan Islam dan muafakat berpaksikan Islam dari menjadi hero dalam saf perjuangan yg menjulang mereka yang benci, atau menolak Islam serta mufarakah dari Muafakat Orang Islam.

Pegangan kita berbeza.

Tan Sri Annuar Musa
Pengerusi Muafakat Nasional

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Gas kedua ditemui Petronas di Wilayah Baram

Petroliam Nasional Bhd (Petronas) hari ini mengumumkan penemuan gas dari telaga penerokaan Nangka-1 di Blok SK417, terletak di perairan cetek Wilayah Baram kira-kira 180 kilometer dari pantai Sarawak.

Telaga Nangka-1 telah berjaya digerudi sehingga jumlah kedalaman 3,758 meter pada September 2021.

“Gas itu ditemui di takungan klastik Miocene Kitaran 6 Tengah hingga Akhir, sekali gus mengesahkan potensi hidrokarbon di kawasan sekitar,” menurut perbadanan petroleum bersepadu sepenuhnya Malaysia itu dalam kenyataan di sini.

PTTEP HK Offshore Ltd merupakan pengendali untuk Blok SK417 dengan 80 peratus kepentingan penyertaan manakala Petronas Carigali Sdn Bhd memegang baki 20 peratus.

Blok itu telah diberikan pada Mac 2018 berikutan Pusingan Bidaan Malaysia 2017.

Naib Presiden Kanan Pengurusan Petroleum Malaysia Petronas Mohamed Firouz Asnan berkata kejayaan telaga Nangka-1 itu menjadikannya penemuan gas yang kedua di Wilayah Baram pada tahun ini.

“Penemuan gas bebas bahan cemar di Nangka-1 mengesahkan peluang gas di kawasan itu dan seterusnya menaik taraf Wilayah Baram.

“Penemuan gas kedua ini memberi kekuatan baharu kepada Wilayah Baram, yang merupakan sebahagian daripada wilayah Delta Baram, menunjukkan potensi untuk lebih banyak penemuan di kawasan berhampiran.

“Wujudnya kemudahan sedia ada di rantau ini akan membolehkan Kontraktor Pengaturan Petroleum (PAC) mengewangkan penemuan mereka dengan lebih cepat dan lebih murah melalui penyelesaian menyeluruh,” katanya.

Pada Februari lepas, Petronas mengumumkan penemuan gas baharu di telaga penerokaan Dokong-1 dalam blok sama Wilayah Baram.

Maklumat lanjut mengenai peluang pelaburan di Malaysia, layari https://www.petronas.com/mpm/.


Pecat Pengerusi MDEC gelar Menteri ‘IQ kubis’, gesa Pengerusi MASA

Pengerusi Persatuan Pemilik Kapal Malaysia (MASA), Datuk Abdul Hak Md Amin menggesa supaya kerajaan memecat Pengerusi Perbadanan Ekonomi Digital Malaysia (MDEC), Datuk Dr Rais Hussin Mohamed Ariff yang mengeluarkan kenyataan berbaur serangan peribadi berhubung isu dasar kabotaj.

Abdul Hak berkata tindakan Rais melabel ‘IQ kubis’ terhadap Menteri Pengangkutan, Datuk Seri Dr Wee Ka Siong sebagai tidak wajar, malah percanggahan pendapat mengenai dasar kerajaan sepatutnya diketengahkan secara profesional dan tidak terpalit dengan serangan sedemikian

Katanya, ia kerana Malaysia adalah antara 100 negara di dunia yang turut mengamalkan dasar kabotaj, demi menjamin aspek kedaulatan, keselamatan dan kelangsungan industri maritim tempatan.

“MASA mengutuk sekeras-kerasnya kenyataan Pengerusi MDEC yang menyentuh mengenai IQ (darjah kecerdasan) Menteri Pengangkutan, Datuk Seri Dr Wee Ka Siong.

“Kenyataan Rais sebagai penyandang jawatan penting dalam syarikat berkaitan kerajaan (GLC) amat memalukan industri dan rakan-rakannya kerana mengeluarkan kenyataan sedemikian, malah harus dipecat.

“Sebagai seorang profesional, kita boleh berbeza pendapat tetapi tidak sesekali mengambil jalan untuk melakukan serangan berbaur peribadi,” katanya dalam kenyataan, hari ini.

Rais menerusi ciapan di Twitter Khamis lalu mengundang kontroversi apabila mendakwa Ka Siong yang mempunyai IQ bertaraf kubis tidak sepatutnya membincangkan dasar kabotaj di Malaysia.

Kritikan itu tercetus selepas Ka Siong tampil menjelaskan bahawa pelaksanaan dasar kabotaj tidak wajar dipersalahkan sebagai satu-satunya faktor apabila Malaysia diketepikan dalam projek sistem kabel dasar laut Apricot, kendalian firma gergasi rangkaian telekomunikasi dari Jepun.

Hal itu kerana pematuhan dasar kabotaj negara dalam projek pemasangan kabel masih kekal sejak ia dilaksanakan pada 1980, justeru dakwaan bahawa Malaysia kehilangan peluang menarik pelaburan daripada projek Apricot ekoran dasar berkenaan adalah tidak benar.

Sebaliknya, keputusan kerajaan untuk membatalkan pengecualian dasar kabotaj hanya tertakluk kepada kerja pembaikan dan bukan terpakai kepada pemasangan kabel dasar laut.

Presiden Persatuan Industri Marin Malaysia (AMIM), Soo Jee Main, pula berkata kebebasan bersuara sewajarnya digunakan untuk membincangkan isu secara ilmiah, dengan berpandukan analisis dan penilaian terperinci.

“Gunakan fakta dan perangkaan ketika mengupas sebarang isu, tanpa mengeluarkan sebarang kenyataan yang merendah-rendahkan pihak lain atau berbaur provokatif,” katanya.


922 kes baharu direkodkan dan 9 kematian semalam

Kementerian Kesihatan (KKM) merekodkan 922 kes positif baharu harian jangkitan Covid-19 setakat tengah malam semalam.

Jumlah kes terbaharu tersebut menyaksikan negara mencatatkan penurunan tiga angka sejak kali terakhir pada 29 Mac lalu, sementara sembilan kematian kes baharu juga turut direkodkan setakat semalam.

Menurut laman sesawang CovidNOW, hanya satu kes import dilaporkan semalam, manakala kes selebihnya adalah penularan tempatan.

Ketika ini, sebanyak 4,451,781 kes positif dilaporkan dalam negara, dengan 31,834 kes aktif.

Sebanyak 30,821 kes aktif kini menjalani isolasi di rumah, 14 dirawat di Pusat Kuarantin dan Rawatan Covid-19 (PKRC) dan 929 menjalani rawatan di hospital.

Seramai 23 menjalani rawatan di Unit Rawatan Rapi (ICU) tetapi tidak memerlukan bantuan pernafasan dan seramai 46 pesakit memerlukan bantuan pernafasan.

Pada masa sama, sebanyak 5,520 sembuh dilaporkan semalam menyumbang kepada sejumlah 4,384,384 kes yang sudah pulih dari jangkitan Covid-19.

Pada masa sama, Kementerian Kesihatan (KKM) turut melaporkan sembilan kematian akibat Covid-19 dengan lima daripadanya adalah kematian di luar fasiliti kesihatan (BID).

Dua kematian dilaporkan masing-masing di Kedah (kedua-duanya kes BID) dan Perak manakala masing-masing satu kematian di Johor (kes BID), Pahang (kes BID), Pulau Pinang (kes BID), Sarawak dan Selangor.


Rejim Zionis tahan aktivis kembar Palestin

Polis rejim Zionis Israel hari ini menahan aktivis kembar media sosial Palestin yang menjadi penggerak utama tunjuk perasaan menentang pengusiran warga penempatan Sheikh Jarrah di Baitulmaqdis Timur.

Muna al-Kurd dan Mohammed al-Kurd, 23 tahun – kedua-duanya adik beradik kembar – ditahan di rumah mereka sehari selepas wartawan Al Jazeera, Givara Budeiri ditangkap ketika membuat liputan demonstrasi di Sheikh Jarrah. Budeiri dibebaskan beberapa jam kemudian selepas rejim Israel dikritik pada peringkat global.

Bapa kedua-duanya, Nabil al-Kurd memberitahu agensi berita Palestin, WAFA, Muna ditangkap selepas polis menyerbu rumah mereka di Sheikh Jarrah, manakala notis supaya Mohammed menyerah diri turut diserahkan.

Peguam Nasser Odeh memberitahu pemberita di luar balai polis mengesahkan Mohammed turut ditangkap. Kedua-duanya dituduh terbabit dalam tindakan yang menganggu keamanan awam serta mengambil bahagian dalam rusuhan.

“Alasan penangkapan ialah kami mengatakan kami tidak akan meninggalkan rumah, dan mereka (rejim Israel) tidak mahu siapa pun menyatakan pendapat dan memberitahu kebenaran. Mereka mahu mendiamkan kami,” kata Nabil kepada agensi berita Associated Press.

Video yang dimuat naik di media sosial menunjukkan Muna dibawa keluar dari rumahnya sambil berkata ‘jangan takut’ kepada keluarganya.

Polis rejim Zionis mengesahkan mereka menahan Muna atas dakwaan mengambil bahagian dalam ‘gangguan awam’ di Sheikh Jarrah.

Mohammed dan Muna menjadi tulang belakang kepada kempen tiga bulan menggunakan tanda pagar #SaveSheikhJarrah menerusi media terhadap tindakan rejim Israel untuk menghalau penduduk di penempatan Sheikh Jarrah. – Agensi


Skandal kapal tempur TLDM ‘ribut’ jatuhkan BN, UMNO pada PRU-15

Seorang ahli Parlimen PKR Johor yang lantang bersuara hari ini berpendapat skandal kapal tempur pesisir pantai (LCS) bernilai berbilion-bilion ringgit akan menjadi ‘ribut yang sempurna’ yang boleh menjatuhkan Barisan Nasional (BN) pada Pilihan Raya Umum Ke-15 (PRU-15) akan datang.

Ahli Parlimen Pasir Gudang Hassan Abdul Karim berkata skandal terbaharu membabitkan RM9 bilion akan timbul dan memberi impak besar menjelang PRU-15 yang dijangka akan diadakan tidak lama lagi.

“Mereka yang bertanggungjawab dalam dakwaan salah urus dana awam dalam skandal LCS adalah pemimpin utama UMNO serta mereka di bawah BN.

“Isu skandal LCS yang terbongkar baru-baru ini akan menarik ribut yang akan menumbang dan menjatuhkan UMNO-BN sekali lagi dalam pilihan raya umum (PRU) akan datang,” kata Hassan dalam satu kenyataan yang dikeluarkan di Johor Bahru, hari ini.

Beliau mengulas berhubung dakwaan salah urus dana dalam projek pembinaan LCS, perolehan terbesar dalam sejarah Kementerian Pertahanan (Mindef) dengan kos keseluruhan RM9 bilion.

Untuk rekod, perolehan LCS itu telah diluluskan oleh Putrajaya pada awal 2011 ketika pemerintahan BN dan UMNO. Pada akhir 2011, kontrak RM9 bilion telah diberikan kepada Boustead Naval Shipyard Sdn Bhd (BNS).

Kontrak itu berkuat kuasa pada 3 Oktober 2013, selama 10 tahun dan akan tamat pada 2 Oktober tahun depan.

Lima daripada enam kapal itu sepatutnya diserahkan bulan ini, kata PAC pada Khamis, 4 Ogos lalu. LCS adalah kapal yang lebih kecil yang umumnya direka untuk operasi berhampiran pantai.

Tetapi, tiada satu pun daripada enam kapal yang ditempah TLDM telah dihantar oleh kontraktor tempatan BNS, sedangkan kerajaan BN dan UMNO telah membayar lebih RM6 bilion.

Mengulas lanjut Hassan berkata, isu LCS menyebabkan pentadbiran BN perlu mendepani satu lagi isu yang didakwa melibatkan rasuah, pecah amanah jenayah, salah guna kuasa dan pelupusan wang haram.

Beliau berkata perkembangan sebegitu mengejutkan kerana RM6.083 bilion milik rakyat telah digunakan untuk membayar kontrak RM9 bilion bagi lima LCS sejak 2011.

“Namun sehingga hari ini, tiada satu pun LCS telah siap dan dihantar. Skandal itu akan menjadi “gelombang terkini” yang akan memusnahkan BN sama seperti isu nasional yang melanda sebelum PRU-13 dan PRU-14 sebelum ini,” katanya.

Hassan, yang juga ahli Jawatankuasa Khas Rasuah Suruhanjaya Pilihan Raya Malaysia, mengingatkan bahawa pada 2013 semasa PRU-13, skandal National Feedlot Corporation (NFC) membabitkan RM250 juta telah terdedah.

“Dalam skandal itu, projek kerajaan untuk penternakan lembu gagal. Wang itu sebaliknya disalahgunakan untuk membeli kondo mewah.

“Akibatnya, rakyat marah dan UMNO-BN kehilangan lima negeri dan juga gagal memperoleh majoriti dua pertiga di Parlimen,” katanya.

Hassan juga menegaskan bahawa pada 2018, semasa PRU-14 sebelum ini, negara dilanda skandal 1Malaysia Development Bhd (1MDB), yang merupakan skandal kleptokrasi terbesar dalam sejarah.

“Akibatnya rakyat marah lagi. Hasilnya bukan sahaja UMNO-BN tewas di Johor, Melaka, Negeri Sembilan, Selangor, Perak, Kedah, Pulau Pinang, Kelantan, Terengganu dan Sabah (pada 2018), tetapi juga kehilangan kuasa Persekutuan di Putrajaya untuk menjadi pembangkang dengan berkesan, ” katanya.

Isu LCS sejak itu telah menimbulkan pertikaian hangat di kedua-dua belah pihak yang bertentangan politik.

Minggu lalu, Menteri Kanan Pertahanan Datuk Seri Hishammuddin Hussein berkata laporan PAC dan syor mengenai skandal LCS akan diteliti oleh Mindef.


Dr Noor Hisham kecewa, pergerakan besar-besaran masih berlaku, gesa rakyat duduk rumah

Tan Sri Dr Noor Hisham Abdullah tidak dapat menyembunyikan perasaan sedih dan kecewanya, tatkala mendapati pergerakan besar-besaran masih berlaku walaupun larangan merentas daerah dan negeri sudah dikeluarkan.

Ketua Pengarah Kesihatan itu berkata demikian susulan laporan yang disiarkan antaranya oleh Agenda Daily yang memaklumkan aliran trafik sesak di beberapa lebuh raya utama pagi ini.

Justeru beliau menegur tindakan berkenaan dan meningatkan orang ramai bahawa membawa jangkitan wabak dari satu kawasan ke satu kawasan lain tidak akan membantu dalam usaha kita untuk membendung Covid-19.

“Duduklah di rumah dan hanya keluar jika ada urusan penting. Bantulah selamatkan sistem kesihatan negara yang bakal lumpuh sekiranya peningkatan kes tidak terkawal

“Sekiranya kami rebah, anda dan keluarga mungkin tidak akan menerima rawatan yang sebaiknya. Jika lebih malang, tiada lagi katil di hospital. Apatah lagi jika anda tenat dan kritikal,” ciapnya di twitter hari ini.

Tegasnya, petugas barisan hadapan sudah penat. Tetapi mereka masih gagahi demi menyelamatkan nyawa semua.

“Bantulah kami untuk bantu anda dan keluarga,” katanya.

Terdahulu Agenda Daily melaporkan orang ramai mengambil kesempatan pulang ke kampung susulan pengumuman ‘total lockdown’ menjelang 1 Jun ini.

Rentetan itu aliran trafik sesak di beberapa lebuh raya utama pagi tadi.

Lembaga Lebuhraya Malaysia (LLM) juga dalam satu kenyataan menerusi Facebooknya memaklumkan setakat jam 10 pagi tadi trafik mulai sesak sebelum masuk Plaza Tol Gombak arah Timur dan di beberapa lebuh raya utama yang lain.

Kerajaan memutuskan untuk melaksanakan penutupan penuh sektor sosial dan ekonomi atau ‘total lockdown’ fasa pertama di seluruh negara bagi tempoh 14 hari bermula 1 Jun 2021 hingga 13 Jun 2021, susulan peningkatan kes Covid-19 sejak kebelakangan ini.

Kenyataan Pejabat Perdana Menteri memaklumkan bahawa sepanjang tempoh ini, semua sektor tidak dibenarkan untuk beroperasi kecuali sektor ekonomi dan perkhidmatan perlu yang akan disenaraikan oleh Majlis Keselamatan Negara.

Keputusan itu dicapai pada Sidang Khas Majlis Keselamatan Negara (MKN) Mengenai Pengurusan Covid-19 yang dipengerusikan oleh Perdana Menteri, Tan Sri Muhyiddin Yassin petang semalam.


Perikatan Nasional mahu capai kemenangan mutlak: Muhyiddin

Tan Sri Muhyiddin Yassin berkata Perikatan Nasional menyertai Pilihan Raya Umum Ke-15 (PRU-15) untuk mencapai kemenangan mutlak dan tidak bercadang membentuk kerjasama dengan mana-mana parti lain bagi menubuhkan Kerajaan Persekutuan.

Sehubungan itu, Muhyiddin yang juga Pengerusi Perikatan Nasional berkata beliau tidak pernah memberi mandat kepada Setiausaha Agung PAS Datuk Seri Takiyuddin Hassan untuk berbincang membentuk kerjasama dengan Barisan Nasional (BN) atau mana-mana parti lain, selepas PRU-15, Sabtu ini.

“Tujuan Perikatan Nasional bertanding dalam PRU-15 adalah untuk membentuk kerajaan tanpa perlu bergabung dengan BN atau Pakatan Harapan (PH).

“Saya sebagai Pengerusi Perikatan Nasional tidak pernah memberi mandat kepada Takiyuddin untuk berunding dengan BN bagi tujuan membentuk kerajaan selepas PRU-15.

“Saya berdoa dengan izin Allah SWT dan sokongan padu rakyat, Perikatan Nasional akan memenangi jumlah kerusi yang mencukupi untuk membentuk Kerajaan Persekutuan dan kerajaan negeri-negeri yang terlibat dalam PRU-15,” katanya dalam kenyataan, hari ini.

Sebelum ini media melaporkan, Takiyuddin berkata Perikatan Nasional berkemungkinan membentuk Kerajaan Persekutuan dengan BN jika kerusi yang dimenangi dalam PRU 19 November ini tidak mencukupi.

“Saya yakin kita dapat bentuk Kerajaan Persekutuan sama ada kita sendiri atau gabungan dengan pihak lain termasuk BN,” kata Takiyuddin.

Bagaimanapun, Takiyuddin yang juga calon PAS bagi kerusi Parlimen Kota Bharu berkata Perikatan Nasional tidak akan menerima kerjasama dengan PH.

Takiyuddin juga dilaporkan berkata kerjasama dengan BN itu pernah disuarakan Presiden PAS Tan Sri Abdul Hadi Awang yang juga Timbalan Pengerusi PN, sebelum ini.

“Presiden PAS ada menyebut sekiranya kita tidak boleh bergabung sebelum PRU-15, mungkin selepas PRU kita boleh wujudkan hubungan itu,” katanya.


11 kluster baharu, 6 pendidikan

Sebelas lagi kluster baharu Covid-19 dilaporkan semalam (8 Mac 2022) melibatkan 213 jangkitan positif, lapor Kementerian Kesihatan (KKM), hari ini.

Sehingga kini sebanyak 6,860 kluster Covid-19 dikesan di seluruh negara sejak awal 2020 lalu dengan 445 kes masih aktif, manakala selebihnya telah ditamatkan.

Daripada jumlah kluster baharu yang dikesan itu, enam membabitkan kluster pendidikan, tempat kerja (tiga) dan masing-masing satu kluster kumpulan berisiko tinggi serta komuniti.

Kluster pendidikan yang dilaporkan semalam melibatkan:

Tiga kluster tempat kerja ialah:

Sementara itu kluster komuniti yang dikesan semalam melibatkan Kluster Kampung Bukit Asu, Hulu Perak dengan 16 kes, manakala kluster kumpulan berisiko tinggi pula membabitkan Kluster Jalan Bukit Kuda, Klang, Selangor (15 kes).


Agong titah PM baharu buat undi percaya tentukan keabsahan

Yang di-Pertuan Agong menitahkan sesiapa sahaja Perdana Menteri baharu yang dilantik menurut Perkara 40(2)(a) dan 43(2)(a) Perlembagaan Persekutuan hendaklah secepat mungkin mengemukakan usul undi percaya di Dewan Rakyat untuk mengabsahkan beliau mendapat kepercayaan majoriti Ahli Dewan Rakyat.

Datuk Pengelola Bijaya Diraja Istana Negara, Datuk Indera Ahmad Fadil Shamsuddin dalam kenyataan hari ini berkata, Yang di-Pertuan Agong juga menzahirkan perancangan di bawah dasar sedia ada seperti pelaksanaan projek pembangunan, program menangani pandemik Covid-19, termasuk program vaksinasi untuk mencapai imuniti kelompok dan program pemulihan negara perlu dikekalkan.

Menurut kenyataan itu, Sultan Perak Sultan Nazrin Muizzuddin Shah turut berkenan hadir pada perjumpaan bersama ketua-ketua dan wakil parti politik utama di Istana Negara semalam.

Katanya, sesi menghadap itu terdiri daripada UMNO, DAP, PKR, Bersatu, PAS, AMANAH, Warisan dan Pejuang berlangsung lebih 90 minit bermula jam 2.30 petang, manakala sesi menghadap Gabungan Parti Sarawak dilakukan secara maya jam 1.40 petang.

Beliau berkata, baginda berdua menzahirkan mengadakan sesi menghadap itu bagi menyatakan pendirian pembentukan kerajaan yang stabil secepat mungkin berikutan peletakan jawatan Perdana Menteri dan seluruh Jemaah Menteri berkuat kuasa 16 Ogos 2021 lalu.

Baginda turut menzahirkan sesiapa pun yang dilantik menerajui kepimpinan Kerajaan Persekutuan hendaklah dipilih mengikut Perlembagaan Persekutuan.

Ahmad Fadil berkata, baginda juga bertitah bahawa rakyat tidak wajar dibebankan dengan kemelut politik yang tidak berkesudahan dan pada masa sama negara bergelut dengan isu kesihatan dan ekonomi akibat pandemik Covid-19.

Selain itu baginda juga bertitah:

* Kesepakatan dan kejujuran Ahli Dewan Rakyat sangat perlu bagi memastikan kemaslahatan dan keselamatan rakyat sentiasa menjadi keutamaan;

* Ahli Dewan Rakyat perlu mempamerkan solidariti dengan meneruskan ikhtiar, memberikan komitmen yang tinggi dan memberikan perkhidmatan yang terbaik kepada rakyat;

* Majoriti petugas barisan hadapan berada dalam keletihan kerana berhadapan ribuan pesakit Covid-19 baharu setiap hari. Bahkan fasiliti kesihatan negara juga berada pada situasi yang membimbangkan.

Baginda juga menitahkan supaya semua 220 Ahli Dewan Rakyat mempersembahkan surat akuan (SD) yang memberi kepercayaan kepada seorang Ahli Dewan Rakyat untuk menjadi Perdana Menteri baharu. Semua SD itu mesti dikemukakan kepada Istana Negara sebelum jam 4 petang hari ini.

“Surat akuan tersebut adalah bertujuan untuk membantu baginda membuat keputusan bagi melantik seorang Ahli Dewan Rakyat yang pada hemat baginda mungkin mendapat kepercayaan majoriti Ahli Dewan Rakyat seperti yang diperuntukkan di bawah Perkara 43(2)(a) Perlembagaan Persekutuan,” katanya.

Ahmad Fadil berkata Yang di-Pertuan Agong juga bertitah baginda akan mempengerusikan Perbincangan Khas Raja-Raja Melayu bagi membincangkan isu semasa yang dijadual pada Jumaat, 20 Ogos 2021.

Menurutnya, Yang di-Pertuan Agong dan Sultan Perak turut menzahirkan bahawa kemelut politik yang berlarutan tanpa titik noktah telah mengganggu-gugat tadbir urus kerajaan ketika negara masih diancam pandemik Covid-19.

“Baginda berdua menegaskan bahawa semua kemelut dan kecelaruan politik ini telah memberi kesan negatif yang mendalam kepada ekonomi negara, di samping itu demi kemaslahatan dan keselamatan rakyat, mengadakan Pilihan Raya Umum Ke-15 bukan satu pilihan yang terbaik pada ketika ini,” katanya.

Katanya, baginda berdua juga menzahirkan pandangan supaya Ahli-Ahli Dewan Rakyat dapat bersatu hati berusaha mewujudkan perpaduan dan penyatuan semua parti-parti politik dengan memberi fokus kepada isu-isu semasa dan menjernihkan kembali kekusutan yang telah berlaku.

Yang di-Pertuan Agong turut mengingatkan ketua dan wakil-wakil parti politik itu, demi mengharmonikan suasana, Ahli Dewan Rakyat yang menang seharusnya menghulurkan tangan untuk bekerjasama dengan yang tidak berjaya dan semua pihak sepatutnya bersedia bekerja dalam satu pasukan.


Senjata AS tiba di Ukraine

Bantuan ketenteraan Amerika Syarikat (AS) kepada Ukraine bagi mempertahankan diri daripada kemungkinan serangan oleh Russia, telah mula tiba, menurut Kedutaan Amerika di Kiev.

Kedutaan itu, dalam catatan Twitter, berkata peralatan berkenaan, termasuk senjata pemusnah selain peluru untuk pertahanan barisan hadapan Ukraine.

“Penghantaran itu – selain AS$2.7 bilion sejak 2014 – menunjukkan komitmen AS untuk membantu Ukraine memperkukuh pertahanannya dalam menghadapi pencerobohan Russia yang semakin meningkat,” kata kedutaan itu dalam tweet lain.

Gambar dengan tweet menunjukkan kontena hijau besar dipunggah di lapangan terbang.

Kedutaan itu bagaimanapun tidak menjelaskan atau menunjukkan apa lagi peralatan yang diberikan tetapi berkata ia adalah penghantaran pertama bantuan yang diarahkan oleh Presiden Joe Biden.

Pengumuman itu dibuat menyusul kemungkinan Russia akan menyerang Ukraine tidak lama lagi.

Satu mesyuarat di Geneva diketuai Setiausaha Negara Antony Blinken dan Menteri Luar Russia Sergey Lavrov tidak menghasilkan keputusan memuaskan walaupun kedua-dua pihak bersetuju untuk meneruskan perbincangan.

Sekiranya Russia mahu mula meyakinkan dunia bahawa ia tidak mempunyai niat agresif terhadap Ukraine, situasi yang sangat baik untuk bermula ialah berundur dari sempadan Ukraine, kata Blinken

Rusia telah menempatkan pasukan bersenjata yang besar di sempadan dengan Ukraine dan menghantar tentera serta kenderaan berperisai ke Belarus, di utara Ukraine, bagi latihan ketenteraan bersama yang dijadualkan bermula pada 10 Februari.

Russia sebelum ini menuntut Pertubuhan Perjanjian Atlantik Utara (NATO) supaya menolak penyertaan Ukraine dalam pakatan itu, tetapi ditolak oleh AS dan sekutunya. – Agensi


Dr Mahathir sekali lagi syor ringgit ditambat, perbanyakkan subsidi

Bekas Perdana Menteri dua kali Malaysia Tun Dr Mahathir Mohamad sekali lagi mengulangi gesaan supaya negara menambat ringgit, sebagaimana dilakukannya ketika krisis kewangan Asia pada 1998, serta melaksanakan pemberian subsidi besar-besaran kepada rakyat.

Dalam temu bual dengan sebuah akhbar tempatan semalam yang disiarkan hari ini, beliau berkata nilai ringgit tidak lagi sepatutnya ditentukan oleh pasaran terbuka, tetapi harus ditambat semula – seperti yang dilakukannya semasa pertama kali menjadi perdana menteri.

“Seperti dahulu, kita (Malaysia) menyelamatkan negara dan negara lain apabila kadar tukaran mata wang ringgit ditetapkan pada RM3.80 kepada satu dolar Amerika Syarikat (AS) ketika menghadapi Krisis Kewangan Asia 1998.

“Bukan sahaja kita diselamatkan, malah semua negara lain turut mendapat manfaat daripada ini.

“Tetapi kita sekarang tidak jaga nilai mata wang. Bila tidak jaga, ada orang yang sengaja menurunkan nilai ringgit. Bila keadaan itu berlaku, kita jadi miskin disebabkan keupayaan membeli kita menurun.

“Kalau nilai mata wang kita semakin merudum, maka pelabur asing akan keluar daripada Malaysia. Ini kerana kalau nilai mata wang semakin jatuh, mereka akan bertambah rugi. Sebab itu kita lihat pelabur banyak menarik keluar pelaburan dari negara ini,” katanya.

Dr Mahathir juga dilaporkan berkata pelabur asing akan menarik diri dari Malaysia apabila nilai ringgit jatuh bagi mengelak mengalami kerugian.

Dr Mahathir kali pertama menjadi Perdana Menteri Malaysia dari 1981 hingga 2003, dan sekali lagi dari Mei 2018 hingga Februari 2020.

Ringgit mula ditambat sejak 1998 hingga 2005, dan Bank Negara Malaysia pada 21 Julai 2005 beralih kepada sistem apungan terurus untuk ringgit.

Ini bukan kali pertama Dr Mahathir membangkitkan idea Malaysia menambat ringgit kepada AS sekali lagi, setelah pada 11 Mei lalu menyampaikan cadangan itu di tengah-tengah nilai ringgit yang merosot dan turun naik.

Pada 13 Mei, Gabenor Bank Negara (BNM) Tan Sri Nor Shamsiah Mohd Yunus berkata menambat ringgit bukan langkah terbaik buat negara kerana ia akan membawa risiko yang besar seperti perlu mencerminkan dasar monetari negara.

Nor Shamsiah juga berkata tambatan mata wang sebegitu akan menjejaskan sentimen pelabur yang juga boleh membawa kepada pengaliran keluar modal dan menegaskan bahawa mempunyai kadar pertukaran yang fleksibel adalah yang paling sesuai untuk Malaysia dalam keadaan semasa.

Dalam temu bual yang sama, Dr Mahathir berkata Malaysia harus mencontohi inisiatif kerajaan AS semasa krisis kewangan 2008 di mana ia telah melonggarkan kuantitatif untuk membantu rakyat dengan kenaikan kos sara hidup.

Menjawab dakwaan bahawa kerajaan kekurangan dana untuk memberi subsidi tambahan kepada rakyat Malaysia, Dr Mahathir berkata negara itu sebenarnya mempunyai rizab Perbendaharaan yang banyak – dengan 40 peratus daripada Keluaran Dalam Negara Kasar (KDNK) disimpan setiap tahun – dan sebahagian daripada dana ini boleh digunakan untuk memberi subsidi.

Menurutnya menggunakan sebahagian daripada dana ini untuk subsidi tidak akan menjadi liabiliti, kerana wang itu adalah daripada simpanan dan bukan daripada pinjaman.

“Kita mungkin boleh buat pinjaman (luar). Tetapi dalam negara kita, Malaysia luar biasa. Kita mempunyai rizab simpanan yang cukup tinggi. Merangkumi 40 peratus daripada KDNK yang disimpan tiap-tiap tahun. Kita ada banyak duit.

“Sebahagian daripada duit itu boleh diguna dan tidak menjadi kos (liabiliti) kerana duit itu cuma tabungan sahaja. Jadi kalau kita ambil mungkin 10 atau 20 peratus daripada tabungan berkenaan, tidak akan menjejaskan rizab perbendaharaan kita. Tabungan kita masih besar dan ia akan memperkuatkan mata wang kita,” tegasnya.

Ahli Parlimen Langkawi itu berkata langkah kerajaan mengagihkan pemberian subsidi besar-besaran kepada rakyat pada saat krisis tidak akan merugikan kerajaan.

Katanya, hal ini kerana wang yang diberi kepada rakyat untuk berbelanja, penjual akan mendapat keuntungan dan kerajaan akhirnya akan kembali mendapat dana melalui hasil kutipan cukai korporat dan perniagaan.

“Ini semua memerlukan cara kerajaan tangani isu ekonomi dengan baik. Kita perlu bantu rakyat, beri subsidi yang mana patut. Subsidi oleh kerajaan tidak merugikan kerajaan.

“Kalau kerajaan belanja RM100 juta kepada rakyat, mungkin kita akan dapat kutip balik cukai sehingga RM50 juta. Ini semua kita kena cekap dalam bidang pengurusan kewangan. Dengan langkah ini, kenaikan kos sara hidup dapat dibendung dan ekonomi negara tidak akan terjejas.

“Ini kerana Malaysia mempunyai tabungan perbendaharaan yang cukup besar. Kita tidak seperti Sri Lanka, yang langsung tiada satu sen pun tabungan. Justeru, negara berkenaan tidak boleh sumbang satu sen pun subsidi kepada rakyat, kerajaan Malaysia boleh,” katanya.


Tiada desakan kepada PM supaya PRU-15 disegerakan, kata pemimpin UMNO

UMNO tidak mendesak Perdana Menteri Datuk Seri Ismail Sabri Yaakob untuk segera mengadakan pilihan raya umum ke-15 (PRU-15) walaupun terdapat spekulasi pucuk pimpinan parti mahu ia disegerakan selepas keputusan mahkamah Datuk Seri Najib Razak.

Malah, sejak Najib dijatuhi hukuman penjara pada Selasa, beberapa strategi dan langkah memanggil perhimpunan bagi memberi taklimat kepada akar umbi UMNO seakan memberi isyarat terdapat usaha untuk diberitahu kepada Ismail Sabri agar mempercepatkan PRU-15.

Bagaimanapun, seorang Ketua Bahagian Besut, Datuk Nawi Mohamad menafikan Ismail Sabri didesak untuk segera membubarkan Parlimen seperti didakwa sesetengah pihak.

Sebaliknya, Nawi berkata Presiden UMNO, Datuk Seri Ahmad Zahid Hamidi hanya mengarahkan semua Ketua Bahagian bersiap sedia menghadapi PRU-15 yang dijangka diadakan bila-bila masa.

“Pada mesyuarat tergempar itu, semua Pengerusi UMNO negeri diminta untuk membentangkan laporan persiapan yang sudah dilakukan untuk menghadapi PRU-15.

“Pembentangan persiapan itu akan diadakan pada sesi taklimat khas presiden bersama semua pimpinan parti dan ahli jawatankuasa (AJK) bahagian, Sabtu ini,” katanya dipetik laporan BH hari ini.

Ketua-Ketua Bahagian UMNO berhimpun pada Isnin selepas dipanggil Zahid ke taklimat di ibu pejabat parti sehari sebelum Najib dihukum penjara.

Kemudiaan, selang beberapa hari selepas Najib disumbat ke penjara, Zahid sekali lagi memanggil satu lagi jemputan kepada pemimpin akar umbi UMNO ke taklimat pada Sabtu ini.

Namun, Nawi menafikan terdapat dakwaan mengatakan Ismail Sabri didesak supaya mengadakan PRU-15 segera selepas pertemuan Zahid dengan Ketua-Ketua Bahagian pada Isnin lalu.

“Kita menafikan mendesak Ismail Sabri yang juga Naib Presiden UMNO segerakan PRU-15, cuma kita hanya memberi pandangan dan cadangan,” katanya lagi.

Sementara itu, seorang Ahli Majlis Tertinggi (MT) UMNO, Datuk Mohd Razlan Muhammad Rafii juga senada dengan Nawi yang memberitahu fokus parti tersebut kini tertumpu kepada mesyuarat UMNO sebelum Perhimpunan Agung diadakan pada November depan.

“Taklimat itu antaranya bagi persiapan mesyuarat. Kita akan bermesyuarat sehingga hujung tahun ini tanpa ada pemilihan parti, jadi ia akan dilaksanakan tanpa agenda lain kerana kita mahu fokus pada PRU-15.

“Saya fikir presiden akan memberikan taklimat kepada akar umbi mengenai perkara itu dan persediaan kita menjelang PRU-15,” katanya dipetik laporan media.

Semalam, Setiausaha Agung UMNO, Datuk Seri Ahmad Maslan mengesahkan jemputan rasmi kepada semua ahli akar umbi parti untuk turut serta dalam taklimat pada Sabtu ini.

Tanpa menjelaskan secara terperinci tujuan taklimat itu diadakan, katanya, ia berhubung “isu semasa terkini”.

Jemputan itu turut dipanjangkan kepada semua ahli jawatankuasa dan pimpinan UMNO bahagian yang ingin hadir.

Hadirin diminta berbaju merah Umno untuk menghadiri taklimat khas itu.

Dalam perkembangan lain, UMNO juga akan mengadakan satu mesyuarat Biro Politik malam tadi yang turut dihadiri Ismail Sabri.


Lebih dua juta kematian akibat Covid-19 di Eropah, kata WHO

Jumlah individu yang meninggal dunia akibat jangkitan virus SARS-CoV-2 di Eropah, pusat penularan pandemik Covid-19, telah melepasi dua juta, kata Pertubuhan Kesihatan Sedunia (WHO) pada Khamis (12 Mei).

“Situasi dahsyat itu telah melepasi lebih dua juta di negara-negara,” kata agensi kesihatan PBB dalam satu kenyataan.

WHO Eropah terdiri daripada 53 negara dan wilayah, termasuk beberapa negara di Asia Tengah.

Menurut badan kesihatan itu, 2,002,058 individu telah meninggal dunia akibat Covid-19 daripada 218,225,294 kes yang didaftarkan di wilayah itu.

Amerika Syarikat, negara yang paling teruk terjejas di dunia, mencatat lebih sejuta kematian.

Sementara itu, dalam dua minggu pertama Mac, jumlah jangkitan Covid-19 di Eropah mula menurun.

Jumlah kes dan kematian baharu menurun sebanyak 26 peratus dan 24 peratus dalam tempoh tujuh hari lalu.

Lebih dua tahun selepas penutupan pertama, kebanyakan negara Eropah telah melonggarkan sekatan mereka. – Agensi


Lebih baik Rafizi fokus cari formula bantu rakyat daripada ajak debat: Sanusi

Datuk Seri Muhammad Sanusi Md Nor membidas Rafizi Ramli supaya memfokuskan isu ekonomi untuk membantu rakyat daripada mengajaknya untuk berdebat menjelang Pilihan Raya Negeri (PRN) tidak lama lagi.

Menteri Besar Kedah itu mempersoalkan Menteri Ekonomi yang dilihat terlalu banyak masa sehingga mahu mengajaknya berdebat walhal rakyat kini sedang berdepan kos sara hidup dan ketaktentuan ekonomi, malah mencadangkan agar Rafizi fokus mencari formulanya.

“Suruh (Rafizi) jaga Kementerian Ekonomi elok-elok, guna formula-formula ajaib yang dia selalu cakap itu.

“Kenapa nak sibuk berdebat, PRN ini bukan untuk pilih menteri ekonomi. Nak pilih kerajaan negeri saja.

“Keadaan ekonomi negara kritikal sekarang, debat dengan saya tak akan ubah kedudukan ekonomi negara,” katanya dipetik laporan media.

Terdahulu, Rafizi dilapor media mencabar Sanusi untuk berdebat dengannya, dan menyifatkan sebagai Sanusi sebagai pemimpin pembangkang paling berani pada masa ini.

Menurut Harian Metro, Rafizi berkata cabaran itu bagi memulakan budaya persaingan idea untuk membantu rakyat, berbanding tumpuan kepada retorik “siapa yang lebih Melayu”.

Dalam pada itu, Sanusi sekali lagi mempersoalkan mengapa permintaannya untuk berjumpa dengan Perdana Menteri Anwar Ibrahim ditolak kerana dianggap “angkuh”.

“Siapa yang angkuh? Peruntukan wajib kepada kerajaan negeri (daripada kerajaan persekutuan) pun dikatakan sebagai bantuan pusat kepada negeri,” katanya lagi.


Orang ramai membeli-belah saat akhir, pasar raya penuh

Tidak menyangka tarikh Hari Raya Aidilfitri jatuh pada esok (2 Mei), orang ramai semalam berpusu-pusu membuat persiapan akhir bagi menyambut Syawal apatah lagi selepas dua tahun tidak meraikannya secara meriah.

Di ibu kota, trafik di sekitar Jalan Tuanku Abdul Rahman, Dataran Merdeka dan Chow Kit yang menjadi tumpuan untuk membeli kelengkapan Aidilfitri mengalami kesesakan apabila orang ramai menyerbu kedai jualan di kawasan itu.

Seorang pekerja swasta Ghazali Ahmad Zukri, 47, terkejut apabila Hari Raya jatuh pada Isnin apabila dia dan keluarganya masih belum berkesempatan membeli barangan bagi persiapan raya.

Katanya, perancangan untuk bergerak pulang ke kampung halaman iaitu di Bukit Piatu, Melaka selepas berbuka puasa terpaksa ditangguhkan bagi membeli pakaian raya.

“Apabila diumumkan sahaja, saya terus minta keluarga bersiap untuk beli barang raya dan bertolak pulang ke kampung selepas Subuh esok,” katanya ketika ditemui Bernama di sini, malam ini.

Di NEGERI SEMBILAN, suri rumah Siti Zaleha Timbang, 56, berkata sejurus mendengar pengumuman Hari Raya, dia terus meminta anaknya ke pasar raya untuk membeli bahan masakan rendang bagi hidangan perayaan esok.

Katanya daging lembu dan ayam telah tersedia, namun terdapat beberapa bahan yang belum dibeli seperti santan.

“Terkejut juga dengan pengumuman Hari Raya tadi, saya jangkakan Aidilfitri pada Selasa, nasib baik bahan-bahan seperti daging lembu dan ayam telah beli awal,” katanya.

Di JOHOR, orang ramai membanjiri pasar raya untuk membeli barangan pada saat-saat akhir dengan ada yang dilihat beratur panjang untuk menunggu membuat pembayaran.

Bagi Raja Rosilah Raja Mahmood, 35, pada mulanya dia mengingatkan pengumuman Hari Raya yang jatuh esok sebagai berita palsu.

“Saya ingat prank (penipuan), memang terkejut…terus saya dan suami pergi pasar raya beli barang, mujur sempat juga beli barang kelengkapan yang lain beberapa hari lepas,” katanya.

Di TERENGGANU, kedai gunting rambut antara yang menjadi tumpuan malam ini bagi persiapan akhir sebelum Aidilfitri esok.

Pemilik kedai gunting FRZ Barbershop, Saiful Md Dahan, 25, berkata sebaik sahaja pengumuman rasmi Hari Raya, kedainya diserbu orang ramai yang sedikit kelam kabut ingin mendapatkan perkhidmatan menggunting rambut.

“Malam ini sahaja sudah ada 60 pelanggan datang ke kedai. Saya terima juga kehadiran pelanggan walaupun persiapan raya saya sendiri belum disiapkan lagi kerana simpati dengan pelanggan,” katanya.

Saiful berkata beliau dan seorang lagi pekerja akan membuka kedai guntingnya yang terletak di Kampung Tebauk Kuala Nerus sehingga 4 pagi bagi menampung jumlah permintaan yang sangat tinggi.

Di SELANGOR, tinjauan sekitar bandar raya Shah Alam mendapati terdapat beberapa barangan keperluan dan makanan untuk hari raya sudah habis dijual.

Penjawat awam, Mohd Muizzuddin Abdullah, 30, berkata beliau telah mengunjungi lebih lima kedai runcit dan serba guna sekitar Setia Alam bagi mencari ais bagi persiapan raya, namun sudah kehabisan.

Sementara itu, aliran trafik di beberapa lebuh raya dan jalan utama menuju ke utara dan pantai timur bergerak perlahan berikutan orang ramai pulang ke kampung untuk menyambut Aidilfitri esok.

Lembaga Lebuhraya Malaysia menerusi laman Twitternya memaklumkan aliran trafik sesak di laluan Lentang menuju ke Bentong, Pahang dan Jalan Lingkaran Tengah 2 (MRR2) menghala Plaza Tol Gombak setakat 10.50 malam tadi.

Sementara itu, menurut laman rasmi Twitter PLUSTrafik, aliran trafik dilapor perlahan di dua kilometer arah utara dari Bandar Cassia ke Bukit Tambun, Pulau Pinang setakat 9.50 malam.


Selepas Noh, Khairy juga dipecat dan Hishammuddin digantung keahlian

Khairy Jamaluddin Abu Bakar menerima nasib sama dengan Tan Sri Noh Omar apabila dipecat UMNO, sementara bekas Naib Presiden, Datuk Seri Hishammuddin Hussein pula digantung keahlian selama enam tahun.

Presiden UMNO, Datuk Seri Ahmad Zahid Hamidi membuktikan keberaniannya ‘ready to fight’ dengan mengambil tindakan drastik memecat dan menggantung kumpulan penentang dalam parti semasa mesyuarat Majlis Tertinggi malam ini.

Mesyuarat MT UMNO malam ini dipengerusikan Zahid sendiri dan sudah memberi bayangan sejak semalam bakal berlaku pembersihan besar-besaran dalam partinya.

Ahli MT, Datuk Puad Zarkashi mengesahkan pemecatan Khairy malam ini, sementara Noh juga mengesahkan sendiri dirinya dipecat semasa ditemui media di bangunan UMNO awal tadi.

Turut dikenakan tindakan malam ini, penyandang Timbalan Ketua Pemuda UMNO, Shahril Hamdan Suffian yang juga digantung keahlian bersama-sama seorang lagi Ahli MT, Fathul Bari Mat Jahya; bekas Ahli Parlimen Jempol, Datuk Seri Mohd Salim Sharif dan bekas Ahli Dewan Undangan Negeri (ADUN) Tiram, Datuk Maulizan Bujang.

Selain itu, Datuk Seri Hasni Mohammad juga digugurkan sebagai Pengerusi Perhubungan UMNO Johor dan digantikan dengan Naib Presiden, Datuk Seri Khaled Nordin.

Hasni menerajui UMNO Johor sejak 2018 dan pada 28 Februari 2020, beliau mengangkat sumpah sebagai Menteri Besar Johor ke-18 menggantikan Datuk Dr Sahruddin Jamal.


PAS tanding 37 kerusi DUN Kelantan, Bersatu lapan

PAS akan mempertahankan status qou pada Pilihan Raya Negeri tidak lama lagi, apabila bertanding di semua kerusi Dewan Undangan Negeri (DUN) yang dimenangi mereka.

Serentak itu, Bersatu akan bertanding di lapan daripada 45 kerusi DUN – yang tujuh daripadanya sekarang ini disandang oleh wakil rakyat daripada UMNO

Tujuh daripada kerusi terbabit ialah:

Satu lagi kerusi dimenangi UMNO ialah DUN N.37 Ayer Lanas, namun Ahli Dewan Undangan Negeri (ADUN) kawasan itu Datuk Seri Mustapa Mohamed, telah menyertai Bersatu.

Timbalan Pesuruhjaya PAS negeri, Datuk Mohd Amar Abdullah berkata, Perikatan Nasional (PN) Kelantan menggunakan formula sebagaimana Pilihan Raya Umum Ke-15 (PRU-15) lalu di mana Parlimen yang dimenangi BN diserahkan kepada Bersatu untuk ditandingi.

“Keputusan ini telah dicapai hasil pertemuan dan perbincangan yang dijalankan sebelum-sebelumnya. Jika akan perubahan selepas ini akan dimaklumkan semula,” katanya.

Beliau berkata demikian kepada media pada Majlis Rumah Terbuka Menteri Besar Kelantan di Kampung Alor Pasir, Wakaf Bharu, Tumpat, hari ini (Ahad, 23 April 2023).

Dalam perkembangan lain, Mohd Amar berkata, persiapan PAS untuk menghadapi PRN sudah berada pada tahap maksimum.

Menurut beliau, PAS sudah mempunyai senarai nama yang akan diangkat sebagai calon pada PRN nanti.

“Senarai nama itu akan ditapis dan keputusan akhir diputuskan oleh Menteri Besar,” katanya.


Nak salahkan ‘poster boy’ pula punca kalah, tapi siapa desak PRU segera?

Datuk Seri Ahmad Zahid Hamidi membangkitkan isu berhubung beberapa punca yang menyumbang kekalahan teruk UMNO semasa Pilihan Raya Umum Ke-15 (PRU-15) lalu.

Presiden UMNO itu semasa ucapan dasarnya memetik pemilihan ‘poster boy’ yang silap juga boleh dikatakan punca kekalahan UMNO, tetapi beliau terlupa siapa sebenarnya yang mendesak agar disegerakan PRU-15 yang lalu.

Nampaknya Zahid enggan memikul tanggungjawab dan mengakui dirinya juga antara punca utama UMNO ditolak oleh rakyat semasa PRU-15 lalu, sebaliknya menghalakan kesalahan tersebut kepada pihak lain.

Namun, faktanya adalah Zahid yang beria-ria mendesak supaya PRU-15 diadakan segera dan bukan orang lain, tetapi mengapa kini tidak mahu mengakui kesilapan tersebut.

“Kita boleh sahaja menggariskan pelbagai alasan dan punca dengan menuding jari ke sana sini, tetapi janganlah kita menjadi telunjuk lurus kelingking berkait.

“Saya boleh saja gariskan bahawa adanya kempen pilihan raya calon kita memburukkkan partinya sendiri, UMNO katanya parti korup, sudah rosak, sudah sesat dan pelbagai nista dilemparkan, hingga ucapannya dijadikan modal pembangkang menyerang kembali UMNO.

“Boleh juga saya menyebut, ‘poster boy’ perlu bertanggungjawab sepenuhnya kerana beliau menjadi wajah hadapan parti dalam PRU15. Jika ini hendak dijadikan polemik, kita tidak akan bergerak ke hadapan. Kita akan terus mencari-cari kesalahan.

“Maka dengan sebab itu, jangan kita nafikan usaha parti dalam menghadapi pilihan raya umum, telah dibuat sebaik mungkin,” katanya Zahid semasa ucapan dasardi Perhimpunan Agung UMNO 2022 (PAU2022) di Pusat Dagangan Dunia (WTC) Kuala Lumpur, hari ini.

Untuk rekod, Perdana Menteri Kesembilan, Datuk Seri Ismail Sabri Yaakob sebelum ini keberatan untuk membubarkan Parlimen tetapi berdepan tekanan yang hebat daripada partinya sendiri supaya mengadakan PRU-15 dengan segera.

Zahid semasa mendesak supaya PRU-15 disegerakan bertindak mengadakan beberapa perhimpunan raksasa dengan memanggil ahli-ahli UMNO berkumpul di ibu pejabatnya dan memberi tekanan kepada Ismail Sabri supaya membubarkan Parlimen.

Banyak pihak termasuk parti dalam kerajaan semasa pentadbiran tersebut dan juga parti pembangkang menolak gesaan Zahid supaya dibubarkan Parlimen kerana ketika itu negara masih dalam fasa pemulihan selepas berdepan penularan Covid-19 dan musim banjir bakal tiba.

Namun, perkara itu tidak dihiraukan Zahid yang berterusan memberikan tekanan kepada Ismail Sabri supaya membubarkan Parlimen juga bagi memberi laluan PRU-15 diadakan.


Banjir kilat di JB: Bomba selamatkan lima guru, 14 murid terperangkap

Lima guru dan 14 kanak-kanak diselamatkan dari sebuah tadika di Johor Bahru yang dilanda banjir pagi ini (Ahad, 25 September 2022).

Pegawai Pemerintah Balai Bomba dan Penyelamat Larkin Nazarudin Yusof berkata sepasukan anggota telah dihantar ke Kampung Mohd Amin pada kira-kira jam 9.30 pagi untuk menyelamatkan mangsa.

“Kanak-kanak dan lima guru perempuan itu terperangkap di tadika. Kanak-kanak itu duduk di atas meja untuk mengelak banjir sementara menunggu kami tiba.

“Kami segera memindahkan mereka ke kawasan selamat di restoran makanan berhampiran dan memastikan mereka semua selamat dan sihat sebelum menamatkan operasi pada jam 10.45 pagi,” katanya.

Beberapa lokasi di Johor dilanda banjir dan angin kencang berikutan hujan berjam-jam.

Di Johor Bahru, kawasan seperti Batu 10 di Skudai, Kampung Dato Sulaiman Menteri, Tabula Kemas di Skudai Kiri, Kampung Mohd Amin, Kampung Ubi, Kampung Tiram Duku, Kampung Peladang, Kampung Baru Muafakat, Kampung Pekajang dan Kanpung Paya Mengkuang dinaiki air berikutan hujan lebat beberapa jam pagi tadi.

Sementara itu, di Kulai, Ahli Exco Negeri Datuk Mohd Jafni Md Shukor berkata lebih 100 titik panas banjir dikenal pasti di 16 kawasan, khususnya di Majlis Bandaraya Johor Bahru (MBJB).

Pengerusi Jawatankuasa Perumahan dan Kerajaan Tempatan itu berkata kerajaan negeri dan MBJB sedang mengkaji untuk membina tembok banjir baharu yang dilengkapi sistem pam untuk mengalirkan air ke laut.

“Kalau kita lihat pagi tadi sahaja, hujan lebat tidak sampai dua jam pun, tetapi jalan di sepanjang Wisma Persekutuan sudah dinaiki air.

“Jadi, sebagai langkah sementara, kita (galak) mereka yang meletakkan kereta di sekitar kawasan itu supaya meletaknya di tempat tinggi pada hari hujan.

“Daripada 106 titik panas (dikenal pasti) di negeri ini, 36 adalah di kawasan MBJB,” katanya.

Banjir kilat hari ini berpunca daripada hujan lebat yang dipenuhi air pasang, menghalang air daripada mengalir ke laut, jelasnya.

“Salah satu penyelesaian jangka panjang ialah membina tembok banjir yang akan menghalang air laut daripada (naik dan mengalir ke) saluran air dan sistem pam untuk mengalirkan air hujan ke laut secara serentak.

“Penyelesaian jangka pendek adalah dengan membersihkan setiap longkang secara berkala dan memastikan ia tidak tersumbat oleh sampah sarap,” katanya sambil menambah bahawa ini adalah punca biasa banjir kilat.


Britain mansuh ujian ketibaan, anggap Covid-19 sebagai endemik

Britain berhenti mewajibkan pelancong yang telah lengkap divaksinasi daripada mengambil ujian Covid-19 sebaik tiba di England, kata Perdana Menteri Boris Johnson.

Peraturan baharu itu dibuat berikutan pemansuhan keperluan ujian pra-penerbangan baru-baru ini, dan merupakan sebahagian daripada langkah melonggarkan sekatan umum Covid-19 apabila United Kingdom (UK) mula menganggap virus itu sebagai endemik.

“Untuk menunjukkan bahawa negara ini terbuka kepada perniagaan, terbuka untuk pengembara, anda akan melihat perubahan,” kata Johnson sambil menegaskan individu yang telah menerima dus suntikan vaksin Covid-19 tidak perlu melakukan ujian apabila tiba di negara itu.

Perubahan itu akan mengurangkan kos perjalanan dan memberi lebih keyakinan kepada pengguna bahawa rancangan mereka tidak akan diubah pada saat-saat akhir oleh satu lagi peraturan atau ujian saringan.

Syarikat penerbangan, yang telah berusaha untuk menarik balik semua keperluan ujian, pasti akan mendapat rangsangan – begitu juga hotel dan restoran. Syarikat penerbangan mengalu-alukan keputusan kerajaan, menyusul cuti sekolah separuh penggal bulan depan, diikuti dengan cuti musim bunga dan musim panas.

“Kami percaya ujian untuk perjalanan kini sepatutnya menjadi perkara yang sudah berlalu,” kata , Ketua Pegawai Eksekutif syarikat penerbangan tambang murah EasyJet, Johan Lundgren.

Saham syarikat penerbangan jatuh mendadak di tengah-tengah penjualan pasaran yang luas. Saham EasyJet turun 4 peratus pada 1.28 tengah hari di London. Pemilik British Airways IAG rugi 6 peratus dan syarikat diskaun Ireland Ryanair Holdings turun 5.5 peratus.

Pengembara mula kembali pada musim luruh, sejurus sebelum penyebaran pesat varian Omicron mengubah kelonggaran dasar sempadan bagi mereka yang telah disuntik.

Bilangan penerbangan antarabangsa yang dijadualkan dari UK semasa cuti separuh penggal Februari meningkat enam kali ganda berbanding setahun lalu tetapi kekal 41 peratus di bawah 2020, sebelum sekatan awal Eropah berkuat kuasa, menurut data daripada firma analisis penerbangan Cirium. Sepanyol adalah destinasi paling popular diikuti oleh Ireland.

“Ini adalah hari penting untuk penumpang, perniagaan dan syarikat senaraian awam,” kata Tim Alderslade, yang mengetuai pelobi industri penerbangan UK.

“Hampir dua tahun sejak sekatan awal Covid-19 diperkenalkan, pengumuman hari ini membawa perjalanan antarabangsa ke arah hampir normal untuk mereka yang divaksin sepenuhnya,” katanya.

Setiausaha Pengangkutan Britain, Grant Shapps dijangka memberikan butiran lanjut mengenai dasar baharu itu dalam satu kenyataan kepada Dewan Rakyat pada Isnin. – Agensi


Enam selebriti dikompaun RM1,500, Caprice pula kena RM10,000

Enam daripada tujuh selebriti terkenal dikenakan kompaun RM1,500 seorang kerana melanggar prosedur operasi standard (SOP) Perintah Kawalan Pergerakan Bersyarat (PKPB) ketika hadir pada satu majlis di sebuah hotel, di ibu negara, 29 April lalu.

Seorang lagi artis, Caprice atau nama sebenarnya Ariz Ramli daripada syarikat penganjur majlis itu dikompaun RM10,000 kerana gagal memastikan tetamu memakai pelitup muka sepanjang tempoh majlis berlangsung.

Ketua Polis Daerah Dang Wangi, Asisten Komisioner Mohamad Zainal Abdullah, berkata kompaun itu diputuskan Pejabat Peguam Negara yang mengembalikan kertas siasatan kepada pihaknya, semalam.

“Pejabat Peguam Negara memutuskan enam individu terbabit dikenakan kompaun RM1,500 setiap seorang.

“Mereka ialah Nurin Afiqah Zulkifli, Nur Heliza Helmi, Nur Hazwani Helmi, Ahmad Faizal Yaakob, Wan Mawar Shaputri Wan Abdul Rashid dan Nur Iman Alysaa Sahabuddin,” katanya dalam satu kenyataan, hari ini..

Beliau berkata semua selebriti itu gagal memakai pelitup muka ketika menghadiri Majlis Berbuka Puasa dan Rapatkan Saf 2021 di sebuah hotel di ibu negara.

Beliau berkata, kesemua individu terbabit dikompaun, semalam, kerana gagal mematuhi SOP penganjuran majlis sosial dalam tempoh PKPB.

Siasatan dijalankan mengikut Seksyen 21 Akta Pencegahan Dan Pengawalan Penyakit Berjangkit 1988 serta Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) Kawalan Pergerakan Bersyarat (No 4) 2021.


11 penunjuk perasaan maut bertempur dengan tentera junta

Sekurang-kurangnya 11 penunjuk perasaan terbunuh di bandar Taze di barat laut Myanmar selepas bertempur dengan askar rejim junta.

Media tempatan melaporkan, penduduk mengadakan demonstrasi dan menggunakan pisau, raifal serta bom petrol untuk menghalang pergerakan tentera.

Myanmar Now dan portal Irrawaddy melaporkan enam trak tentera dikerah untuk menghalang protes besar-besaran di Taze hari ini, tetapi mendapat tentangan penduduk yang menggunakan senjata api dan bom petrol.

Pertempuran berterusan dengan tentera junta mengirim lima trak lagi askar. Sekurang-kurangnya 11 penunjuk perasaan maut manakala lebih 20 lagi cedera.

Sehingga kini, jumlah penunjuk perasaan yang terbunuh selepas tentera merampas kuasa di Myanmar melebihi 600 orang. – Agensi


78 peratus anak muda tidak faham politik

Jika kita kat kedai-kedai makan ramai yang berbual mengenai PRU15 khususnya dalam kalangan mereka yang berumur.

Berbeza dengan generasi muda apabila mood mereka sukar dijangka dan mengikut senarai daftar pemilih dikeluarkan Suruhanjaya Pilihan Raya (SPR), jumlah pengundi muda berusia 18 hingga 29 tahun lebih enam juta.

Satu jumlah yang besar dan buat kali pertama negara menyaksikan, rakyat seawal usia 18 tahun akan menjalankan tanggungjawab sebagai pengundi. Sudah pasti, kita mahu mereka menjadi pengundi rasional dan bukan emosional.

Menurut Felo Kanan Majlis Profesor Negara, Dr. Jeniri Amir, perkara yang menjadi kebimbangan adalah peratusan keluar mengundi dalam kalangan mereka yang layak termasuk pengundi muda seperti Pilihan Raya Negeri (PRN) Johor dan Melaka.

Ini kerana mereka didaftarkan secara automatik dan bukan atas inisiatif sendiri, jadi komitmen itu rendah.

“Usaha harus dipertingkatkan menerusi pelbagai platform bagi menyakinkan pengundi yang pertama kali turut serta memilih calon dan parti yang sesuai untuk membentuk kerajaan,” katanya.

Untuk rekod, kajian Merdeka Center pada Mei 2021 mendapati, hanya sekitar satu pertiga daripada golongan muda Malaysia berminat dengan politik dan 78 peratus daripada mereka tidak memahami apa yang berlaku dalam dunia politik dan kerajaan.

Dalam pada itu, penganalisis politik Universiti Sains Malaysia, Prof. Dr. Sivamurugan Pandian menjelaskan, situasi itu mungkin disebabkan tiada faktor wow berbanding tempoh 2015 hingga 2018 yang mempunyai perancangan tersusun dan licin dalam pembunuhan karakter dan isu yang dibawa sehingga menjadi pemangkin untuk keluar mengundi.

Beliau memberitahu, selepas 2021, melihat perubahan tiga perdana menteri, maka wujud perasaan endah tak endah. Jadi, parti politik harus membangkitkan minat dan motivasi mereka untuk keluar mengundi nanti.

“Saya percaya semua parti akan memastikan pemilihan calon dibuat dengan betul yang akan menjadi tawaran kepada orang muda untuk keluar mengundi.

“Pengundi saya rasa sebahagiannya telah membuat keputusan khususnya pengundi tegar.

“Saya tidak menolak PRU15 adalah percubaan bagi parti-parti bertanding melihat kecenderungan dalam kalangan pengundi muda yang juga pelajar intitusi pengajian tinggi,” katanya.

Namun, mana-mana parti sewajarnya memberikan informasi sahih supaya pengundi muda tidak emosional tetapi rasional dalam pemarkahan mereka tentang sesuatu parti atau calon sebelum mengundi,” jelasnya.


Giliran Najib pula nasihat jaga kesihatan, tapi Zahid tak sesuai guna dumbbell

Selepas Datuk Seri Anwar Ibrahim menunjukkan kebolehan dan kehebatannya melakukan senaman ‘plank’, kali ini giliran Datuk Seri Najib Razak pula menunjukkan antara cara-cara untuk menjaga kesihatan dan mengempiskan perut.

Kedua-dua mereka adalah rakan karib kepada Presiden UMNO, Datuk Seri Ahmad Zahid Hamidi yang mengalami masalah sakit tulang belakang dan akan mendapatkan rawatan di Jerman, setelah mahkamah mengembalikan sementara pasport antarabangsanya.

Namun senaman yang ditunjukkan oleh Najib hari ini menerusi klip video yang dimuat naik dalam laman Facebook beliau mungkin tidak sesuai dilakukan Zahid.

Bekas Perdana Menteri itu bersenam menggunakan peralatan angkat berat ‘dumbbell’ dan perlu berbaring secara menelentang dan mengangkat ‘dumbbell’.

Kata Najib jika setiap hari dilakukan seperti yang ditunjukkannya selama 15 hingga 30 minit kesihatan akan lebih baik.

Cara senaman ditunjukkan Najib itu dianggap berguna juga untuk mengempiskan perut kebanyakan pemimpin UMNO yang membuncit.

“Kalau setiap hari kita ambil masa 15-30 min untuk exercise pun ok. Untuk kesihatan diri.

“A healthy life is a happy life!,” kata Najib seolah-olah menyindir Zahid yang kerap sakit belakang hingga kadang-kadang menjejaskan perbicaraan kes rasuahnya di Mahkamah Tinggi Kuala Lumpur dan Shah Alam.

Sebelum ini, Anwar yang dianggap sebagai cikgu kepada Zahid berkongsi dalam satu hantaran Facebook dipercayai ditujukan kepada anak muridnya cara senaman terbaik untuk menjaga tulang belakang.

Zahid yang mengalami sakit belakang baharu mendapat semula pasportnya untuk mendapatkan rawatan di Jerman, negara sama Anwar menerima rawatan sakit belakangnya sebelum ini.

Plank mampu meningkatkan kekuatan otot abdomen dan menstabilkan tulang belakang. Ia mampu memberi kesan kepada keseimbangan badan iaitu tidak mudah jatuh ketika berjalan ataupun cedera ketika bersenam.

Menurut American Council on Exercise, seseorang yang melakukan plank setiap hari bukan sahaja boleh mengurangkan sakit belakang malah ia juga memberikan sokongan kuat kepada bahagian tersebut.

Zahid sebelum ini juga dirawat di hospital susulan sakit tulang belakang yang dialaminya sehingga perbicaraan kes mahkamah dihadapinya beberapa kali ditangguhkan. Kali ini ia nampak serius sehingga terpaksa mencari rawatan di luar negara untuk menyembuhkan kesakitan tersebut.